
บทที่ ๒
กฎหมายในภารกิจความรับผิดชอบของกระทรวง
การพัฒนาสังคมและความมั่นคงของมนุษย์

พระราชบัญญัติปรับปรุงกระทรวง  ทบวง  กรม  พ.ศ. ๒๕๔๕  ให้ยุบเลิกกระทรวง  ทบวง  กรม  ที่จัดตั้งขึ้นตามกฎหมายเดิมทั้งหมดแล้วจัดตั้งขึ้นใหม่และมีการโอนภารกิจจากกระทรวง  ทบวง  กรมใหม่  ตามที่กำหนดในพระราชบัญญัติดังกล่าว  รวมทั้งมีการกำหนดภารกิจของกระทรวงตามกฎหมายใหม่  นอกจากนี้ได้มีการกำหนดชื่อหน่วยงานขึ้นใหม่  ตามภารกิจของใหม่สำหรับภารกิจที่รับโอนอีกด้วย  อีกทั้งมีการกำหนดเงื่อนไขให้ผู้มีอำนาจหน้าที่เดิม  สามารถปฏิบัติงานต่อไปได้เพื่อให้งานต่อเนื่องมิให้เกิดความเสียหายแก่ประชาชน                                                              

                กฎหมายในรูปพระราชบัญญัติและพระราชกฤษฎีกาที่โอนมาหรือบัญญัติขึ้นมาใหม่ที่อยู่ในความรับผิดชอบของกระทรวงการพัฒนาสังคมและความมั่นคงของมนุษย์   ปัจจุบัน มี  ๑๕  ฉบับ  สรุปได้ดังต่อไปนี้
๑. พระราชบัญญัติจัดการฝึกและอบรมเด็กบางจำพวก พุทธศักราช ๒๔๗๙ และที่แก้ไขเพิ่มเติม 
    พ.ศ. ๒๕๐๑

เหตุผลในการตราพระราชบัญญัติฉบับนี้  เพื่อจัดการฝึกและอบรมแก้ไขความประพฤติของเด็กและเยาวชนที่กระผิดกฎหมาย โดยมุ่งที่จะสงเคราะห์เด็กให้มีโอกาสแก้ไขความประพฤติและปรับตัวเองเข้ากับสภาพแวดล้อมทั้งครอบครัวและสังคม  ยิ่งกว่าที่จะแก้ไขด้วยวิธีกำหราบและลงโทษดังที่เคยปฏิบัติกันมา  โดยที่ถือว่าสาเหตุที่เด็กเหล่านี้กระทำผิดกฎหมายนั้น  เนื่องจากไม่ได้รับการอบรมสั่งสอนและความเอาใจใส่ดูแลจากบิดามารดาหรือผู้ปกครองโดยถูกต้องและเพียงพอ   หรือตกไปอยู่ในสภาพแห่งสิ่งแวดล้อมต่างๆอันไม่เป็นคุณแก่เด็ก  หรือด้วยเหตุความวิปริตทางร่างกายและจิใจของเด็กเอง    ฉะนั้น  การปฏิบัติต่อเด็กหรือเยาวชนดังกล่าว  จึงจำเป็นต้องดำเนินการโดยสุขุมรอบคอบ  โดยการพินิจถึงข้อเท็จจริงเกี่ยวกับสภาพสิ่งแวดล้อม  สภาพทางบ้านและครอบครัว  ตลอดจนสภาพทางร่างกายและจิตใจ  เพื่อจะวิเคราะห์และได้ทราบถึงมูลเหตุแห่งการกระทำผิดนั้น  แล้วหาทางสงเคราะห์อบรมแก้ไขด้วยวิธีต่างๆ     เช่น  ส่งไปอบรมเลี้ยงดูและให้การศึกษา  ทั้งวิชาสามัญและวิชาชีพในสถานสงเคราะห์ต่างๆ ตามที่เหมาะสมกับเด็ก และเมื่อถึงเวลาที่เด็กหรือเยาวชนเหล่านั้นจะต้องเลี้ยงรักษาตนเอง  ก็มีการจัดหางานให้ทำ  จัดหาที่อยู่อาศัยให้เหล่านี้เป็นต้น

สาระสำคัญของพระราชบัญญัติจัดฝึกอบรมเด็กบางจำพวก  สรุปได้ดังนี้
๑.  เด็ก  ซึ่งจะจัดการฝึกและอบรมตามพระราชบัญญัตินี้  ได้แก่
          (๑)  เด็กซึ่งศาลมีคำสั่งให้ส่งไปไว้ในโรงเรียนดัดสันดาน  ตามบทแห่งกฎหมาย ลักษณะ
อาญา หรือตามบทแห่งกฎหมายอื่น
(๒) เด็กซึ่งศาลมีคำสั่งให้ส่งไปไว้ในโรงเรียนฝึกอาชีพ  ตามพระราชบัญญัติประถมศึกษา
(๓) เด็กซึ่งศาลมีคำสั่งให้ส่งไปไว้ในสถานฝึกและอบรมอันจัดตั้งขึ้นตามพระราชบัญญัตินี้
๒.  รัฐมนตรีว่าการกระทรวงการพัฒนาสังคมและความมั่นคงของมนุษย์      มีอำนาจจัดตั้งสถานฝึก
และอบรมเด็ก  เพื่อดำเนินการฝึกสอนและอบรมในทางศีลธรรม  จรรยา  และวิชาอันเป็นความรู้ทั่วไป  วิชาชีพ  การทำงานอุตสาหกรรม  การทำงานเกษตรกรรม  การพาณิชยกรรม  ตามที่เห็นตามควรกับให้มีอำนาจแต่งตั้งและถอดถอนพนักงานเจ้าหน้าที่และออกกฎกระทรวงเพื่อปฏิบัติการให้เป็นไปตามพระราชบัญญัตินี้

๓.  อธิบดีกรมพัฒนาสังคมและสวัสดิการ  มีอำนาจออกข้อบังคับวางระเบียบและวิธีการ  เพื่อจัดการ
ฝึกและอบรมเด็กและมีอำนาจส่งตัวเด็กให้อยู่ในความดูแลของเอกชนเพื่อประโยชน์แก่เด็กในอนาคต  โดยจะกำหนดเงื่อนไขและจะให้ผู้รับตัวทำสัญญาโดยมีหลักทรัพย์เป็นประกันด้วยหรือไม่ก็แล้วแต่สมควร
๔. การฝึกและอบรมเด็ก  ต้องคำนึงถึงความเหมาะสมแก่เด็กและเยาวชนที่รับการฝึกและอบรม  
และเด็กที่จะรับการฝึกอบรมอายุเกิน ๒๐  ปีบริบูรณ์ไม่ได้

หมายเหตุ  ปัจจุบันศาลไม่ได้มีคำสั่งให้ส่งเด็กเข้าสถานฝึกและอบรมเด็กบางจำพวกแล้ว เนื่องจากศาลมีสถานพินิจและคุ้มครองเด็กอยู่แล้วแต่ศาลก็อาจมีคำสั่งให้ส่งเด็กเข้าสถานฝึกอบรมเด็กบางจำพวกนี้ก็ได้ จึงอยู่ระหว่างการพิจารณาว่าสมควรยกเลิกหรือไม่
๒. พระราชบัญญัติการรับเด็กเป็นบุตรบุญธรรม พ.ศ. ๒๕๒๒ และที่แก้ไขเพิ่มเติม  (ฉบับที่  ๒  )      
      พ.ศ.  ๒๕๓๓
                เหตุผลในการใช้พระราชบัญญัติฉบับนี้    เพื่อคุ้มครองสวัสดิภาพเด็กที่จะเป็นบุตรบุญธรรมโดยคำนึงถึงประโยชน์ของเด็กเป็นสำคัญและป้องกันการค้าเด็กในรูปของการรับเด็กเป็นบุตรธรรมและเพื่อคุ้มครองประโยชน์ของบิดามารดาที่แท้จริงของเด็ก  ตลอดจนประโยชน์ของผู้รับเด็กเป็นบุตรบุญธรรม
              สาระสำคัญของระราชบัญญัติการรับเด็กเป็นบุตรบุญธรรม  มีดังนี้
๑.  “เด็ก”  ที่ได้รับความคุ้มครองตามพระราชบัญญัตินี้  หมายความว่า  ผู้เยาว์ซึ่งอายุยังไม่ครบยี่สิบ
ปีบริบูรณ์  และยังไม่บรรลุนิติภาวะโดยการสมรส
๒.  บุคคลที่จะดำเนินการเพื่อให้มีการรับเด็กเป็นบุตรบุญธรรม  ได้แก่
๑.๑  กรมพัฒนาสังคมและสวัสดิการ
๑.๒ ส่วนราชการที่กรมพัฒนาสังคมและสวัสดิการมอบหมาย (จังหวัดทุกจังหวัด)

๑.๓ องค์การสวัสดิภาพเด็กที่ได้รับใบอนุญาตจากอธิบดีกรมพัฒนาสังคมและสวัสดิการ  ซึ่ง

บุคคลอื่นจะดำเนินการไม่ได้   หากฝ่าฝืนมีความผิดต้องระวางโทษจำคุกไม่เกินสามปีหรือปรับไม่เกินสามหมื่นบาท  หรือทั้งจำทั้งปรับ
๓.  ให้มีคณะกรรมการการรับเด็กเป็นบุตรบุญธรรม   ประกอบด้วยอธิบดีกรมพัฒนาสังคมและสวัสดิการ  เป็นประธาน   ผู้แทนกระทรวงการต่างประเทศ  ผู้แทนกรุงเทพมหานคร ผู้แทนกรมการปกครอง ผู้แทนกรมตำรวจ ผู้ทรงคุณวุฒิ  ซึ่งรัฐมนตรีว่าการกระทรวงการพัฒนาสังคมและความมั่นคงของมนุษย์  แต่งตั้งอีกไม่เกิน ๘ คน  ซึ่งต้องเป็นสตรีไม่น้อยกว่าครึ่งหนึ่ง  โดยผู้ทรงคุณวุฒิอยู่ในตำแหน่งคราวละ ๒ ปี ผู้อำนวยการศูนย์การรับเด็กเป็นบุตรบุญธรรม  เป็นกรรมการและเลขานุการ โดยมีอำนาจหน้าที่  ดังต่อไปนี้
(๑)   ออกระเบียบ  ข้อบังคับ  และวิธีปฏิบัติเกี่ยวกับการรับเด็กเป็นบุตรบุญธรรม
(๒)  พิจารณาและมีมติในการรับเด็กเป็นบุตรบุญธรรม
(๓)  พิจารณาเรื่องที่มีปัญหาเกี่ยวกับการรับเด็กเป็นบุตรบุญธรรม
                     (๔)  ให้คำแนะนำในเรื่องการรับเด็กเป็นบุตรบุญธรรมแก่หน่วยงานที่เกี่ยวข้อง
๔.  คณะกรรมการอาจตั้งคณะอนุกรรมการคณะหนึ่งหรือหลายคณะเพื่อให้ปฏิบัติการอย่างใดอย่าง
หนึ่งก็ได้

๕.  ห้ามมิให้ผู้ใดพาหรือจัดส่งเด็กออกไปนอกราชอาณาจักร  เพื่อวัตถุประสงค์ให้มีการรับเด็กเป็นบุตรบุญธรรม  เว้นแต่จะได้รับอนุญาตจากอนุญาตจากรัฐมนตรีว่าการกระทรวงการพัฒนาสังคมและความมั่นคงของมนุษย์  หากฝ่าฝืนมีความผิดต้องระวางโทษจำคุกไม่เกิน ๓  ปี  หรือปรับไม่เกิน ๓๐,๐๐๐ บาท  หรือทั้งจำทั้งปรับ

  ๖.  การรับเด็กเป็นบุตรบุญธรรมต้องมีการทดลองเลี้ยงดูมีระยะเวลาไม่น้อยกว่า ๖  เดือน  และได้รับอนุมัติให้รับเป็นบุตรบุญธรรมจากคณะกรรมการ
              ๗.  ถ้าผู้ยื่นคำขอที่มีภูมิลำเนาอยู่ในกรุงเทพฯ  หรือต่างประเทศ     ยื่นต่ออธิบดีกรมพัฒนาสังคมและสวัสดิการ โดยยื่น ณ ศูนย์อำนวยการรับเด็กเป็นบุตรบุญธรรมซึ่งทำหน้าที่สำนักงานเลขานุการของคณะกรรมการ

  ส่วนในจังหวัดอื่นให้ยื่นต่อผู้ว่าราชการจังหวัด  โดยยื่น ณ ที่ว่าการอำเภอ  ที่ว่าการกิ่งอำเภอ  หรือที่สำนักงานพัฒนาสังคมและสวัสดิการจังหวัด    โดยให้ยื่นคำขอพร้อมหนังสือแสดงความยินยอมของผู้มีอำนาจให้ความยินยอมในการรับเด็กเป็นบุตรบุญธรรม
              ๘.  ถ้าอธิบดีหรือผู้ว่าราชการจังหวัด  มีคำสั่งว่าไม่ควรให้นำเด็กไปทดลองเลี้ยงดู  ผู้ขอรับเด็กเป็นบุตรบุญธรรมอาจอุทธรณ์คำสั่งโดยทำเป็นคำร้องยื่นต่อศาล  ภายใน ๖๐  วัน  นับแต่วันทราบคำสั่ง  ของศาลชั้นต้นให้เป็นที่สุด
              ๙.  ในระหว่างการทดลองเลี้ยงดู  บิดาหรือมารดาไม่ว่าจะเป็นผู้ให้ความยินยอมหรือไม่อาจขอให้เลิกคำขอรับเด็กเป็นบุตรบุญธรรมนั้นได้  โดยยื่นคำขอต่ออธิบดีหรือผู้ว่าราชการจังหวัด  ถ้าอธิบดีหรือผู้ว่า
ราชการจังหวัด  เห็นว่าให้ผู้ขอรับเด็กเป็นบุตรบุญธรรมทดลองเลี้ยงดูเด็กต่อไป  ผู้ยื่นคำขออาจอุทธรณ์คำสั่งโดยทำเป็นคำร้องยื่นต่อศาลภายใน ๓๐  วัน  นับแต่วันทราบคำสั่ง  คำสั่งของศาลชั้นต้นให้เป็นที่สุด
              ๑๐. ในระหว่างการทดลองเลี้ยงดูถ้าอธิบดีหรือผู้ว่าราชการจังหวัด  มีคำสั่งให้เลิกการทดลองเลี้ยงดูว่าผู้ขอรับเด็กเป็นบุตรบุญธรรมไม่เหมาะสมที่จะรับเด็กเป็นบุตรบุญธรรม  ผู้ขอรับเด็กเป็นบุตรบุญธรรมอาจอุทธรณ์คำสั่ง  โดยทำเป็นคำร้องยื่นต่อศาลภายใน ๓๐  วัน  นับแต่วันได้รับแจ้งคำสั่ง  คำสั่งของศาลขั้นต้นให้เป็นที่สุด
๑๑. เมื่อได้มีการทดลองเลี้ยงดูครบกำหนดแล้ว  ถ้าคณะกรรมการการรับเด็กเป็นบุตรบุญธรรมสั่งไม่
อนุมัติให้รับเด็กเป็นบุตรบุญธรรม  ผู้ขอรับเด็กเป็นบุตรบุญธรรมอาจอุทธรณ์คำสั่งโดยทำเป็นคำร้องยื่นต่อศาลภายใน ๓๐  วัน  นับแต่วันได้รับแจ้ง  คำสั่งของศาลชั้นต้นให้เป็นที่สุด
๑๒.ในกรณีที่มีการอุทธรณ์คำสั่งทุกกรณีให้ศาลส่งสำเนาคำร้องและแจ้งวันนั่งพิจารณาให้อธิบดี  
ประธานกรรมการ  หรือผู้ว่าราชการจังหวัดทราบ

๑๓. เมื่อคณะกรรมการอนุมัติหรือศาลมีคำสั่งอนุญาต     ให้มีการรับบุตรบุญธรรมแล้ว    ผู้ขอรับเด็กเป็นบุตรบุญธรรมจะต้องดำเนินการจดทะเบียนรับเด็กเป็นบุตรบุญธรรมภายใน ๙  เดือน    นับแต่วันที่ได้รับแจ้งคำสั่งอนุมัติของคณะกรรมการ  หรือนับแต่วันที่ศาลมีคำสั่ง  หากไม่ดำเนินการภายในกำหนดถือว่า  สละสิทธิที่จะรับเด็กเป็นบุตรบุญธรรม
              ๑๔. อธิบดี  ผู้ว่าราชการจังหวัด  หรือพนักงานเจ้าหน้าที่ซึ่งรัฐมนตรีว่าการกระทรวงการพัฒนาสังคมและความมั่นคงของมนุษย์แต่งตั้ง  มีอำนาจหน้าที่ดังนี้
                      (๑) เข้าไปในสถานที่อยู่อาศัยของเด็กเพื่อพบ   สอบถาม   สืบเสาะข้อเท็จจริง รวบรวมเอกสารและหลักฐานต่างๆ เกี่ยวกับสภาพความเป็นอยู่และการเลี้ยงดูเด็ก   กับมีอำนาจตรวจค้นสถานที่ดังกล่าวเพื่อพบตัวเด็กหรือนำเด็กกลับคืน  โดยแสดงหนังสือที่ได้รับอนุญาตจากอธิบดีกรมพัฒนาสังคมและสวัสดิการหรือผู้ว่าราชการจังหวัดให้เจ้าของหรือผู้รักษาสถานที่ซึ่งจะค้น   เว้นแต่อธิบดีกรมพัฒนาสังคมและสวัสดิการหรือผู้ว่าราชการจังหวัดค้นด้วยตนเองไม่ต้องมีหนังสืออนุญาตให้ค้น
                      (๒) สั่งเป็นหนังสือให้ผู้เกี่ยวข้องมาให้ถ้อยคำ  หรือส่งเอกสาร หรือนำเด็กมาพบ หรือมอบเด็กคืน
๓. พระราชบัญญัติคุ้มครองเด็ก พ.ศ. ๒๕๔๖
         
 เหตุผลในการประกาศใช้พระราชบัญญัติฉบับนี้   คือ โดยที่ประกาศของคณะปฏิวัติ ฉบับที่ ๑๓๒ ลงวันที่ ๒๒  เมษายน  พ.ศ. ๒๕๑๕ และประกาศของคณะปฏิวัติ ฉบับที่ ๒๙๔ ลงวันที่ ๒๗ พฤศจิกายน พ.ศ. ๒๕๑๕ ใช้บังคับมาเป็นเวลานาน สาระสำคัญและรายละเอียดเกี่ยวกับวิธีการสงเคราะห์ คุ้มครองสวัสดิภาพ และส่งเสริมความประพฤติเด็กไม่เหมาะสมกับสภาพสังคมปัจจุบัน สมควรกำหนดขั้นตอนและปรับปรุงวิธีการปฏิบัติต่อเด็กให้เหมาะสมยิ่งขึ้น  เพื่อให้เด็กได้รับการอุปการะ  เลี้ยงดู อบรมสั่งสอน และมีพัฒนาการ
ที่เหมาะสม  อันเป็นการส่งเสริมความมั่นคงของสถาบันครอบครัว รวมทั้งป้องกันมิให้เด็กถูกทารุณกรรม ตกเป็นเครื่องมือในการแสวงหาประโยชน์โดยมิชอบ หรือถูกเลือกปฏิบัติโดยไม่เป็นธรรม และสมควรปรับปรุงวิธีการส่งเสริมความร่วมมือในการคุ้มครองเด็กระหว่างหน่วยงานของรัฐและเอกชนให้เหมาะสมยิ่งขึ้นเพื่อให้สอดคล้องกับรัฐธรรมนูญแห่งราชอาณาจักรไทย แผนพัฒนาเศรษฐกิจและสังคมแห่งชาติ และอนุสัญญาว่าด้วยสิทธิเด็ก จึงจำเป็นต้องตราพระราชบัญญัตินี้ 
                  กฎหมายฉบับนี้มีเจตนารมณ์ครอบคลุมการคุ้มครองเด็กทุกด้านให้พ้นจากการถูกข่มเหงรังแก  ไม่ว่าจะเป็นการทำร้ายร่างกาย  จิตใจ  ล่วงเกินทางเพศ  แสวงหาประโยชน์โดยมิชอบจากเด็กและการละเลยทอดทิ้งเด็ก  พนักงานเจ้าหน้าที่ตามกฎหมายนี้สามารถเข้าไปให้การสงเคราะห์และคุ้มครองสวัสดิภาพเด็กได้ทันที  หากมีเหตุเชื่อได้ว่าเด็กกำลังตกอยู่ในอันตรายหรือถูกกระทำอย่างใดอย่างหนึ่งข้างต้น  เป็นการสร้างหลักประกันความปลอดภัยให้แก่เด็ก   กำหนดวิธีการเลี้ยงดูและพัฒนาให้เด็กได้เติบโตตามที่ควรจะเป็น  หรืออย่างน้อยต้องไม่ต่ำกว่ามาตรฐานขั้นต่ำที่กระทรวงการพัฒนาสังคมและความมั่นคงของมนุษย์กำหนดไว้  กฎหมายฉบับนี้คำนึงถึงเพื่อประโยชน์สูงสุดของเด็กและห้ามไม่ให้มีการเลือกปฏิบัติอย่างไม่เป็นธรรมต่อเด็ก  คุ้มครองเด็กทุกคน  ไม่ว่าจะเป็นเด็กไทยหรือเด็กต่างด้าว  สอดคล้องกับกฎหมายระหว่างประเทศทุกฉบับที่เกี่ยวกับเด็ก
             
เด็กที่ได้รับการคุ้มครองตามกฎหมาย
           
“เด็ก” หมายความว่า บุคคลซึ่งมีอายุต่ำกว่าสิบแปดปีบริบูรณ์ แต่ไม่รวมถึงผู้ที่บรรลุนิติภาวะด้วยการสมรส
           
เด็กที่พึงได้รับการสงเคราะห์ได้แก่

(๑)   เด็กเร่ร่อน หรือเด็กกำพร้า

(๒)  เด็กที่ถูกทอดทิ้งหรือพลัดหลง ณ ที่ใดที่หนึ่ง

(๓) เด็กที่ผู้ปกครองไม่สามารถอุปการะเลี้ยงดูได้ด้วยเหตุใด ๆ เช่น ถูกจำคุก กักขัง  พิการ ทุพพลภาพ เจ็บป่วยเรื้อรัง ยากจน เป็นผู้เยาว์ หย่า ถูกทิ้งร้าง เป็นโรคจิตหรือโรคประสาท  

(๔)  เด็กที่ผู้ปกครองมีพฤติกรรมหรือประกอบอาชีพไม่เหมาะสมอันอาจส่งผลกระทบต่อพัฒนาการทางร่างกายหรือจิตใจของเด็กที่อยู่ในความปกครองดูแล

(๕)  เด็กที่ได้รับการเลี้ยงดูโดยมิชอบ ถูกใช้เป็นเครื่องมือในการกระทำหรือแสวงหาประโยชน์โดยมิชอบ ถูกทารุณกรรม หรือตกอยู่ในภาวะอื่นใดอันอาจเป็นเหตุให้เด็กมีความประพฤติเสื่อมเสียในทางศีลธรรมอันดีหรือเป็นเหตุให้เกิดอันตรายแก่กายหรือจิตใจ

(๖)  เด็กพิการ

         (๗)  เด็กที่อยู่ในสภาพยากลำบาก
           

  (๘)  เด็กที่อยู่ในสภาพที่จำต้องได้รับการสงเคราะห์ตามที่กำหนดในกฎกระทรวง                    เด็กที่พึงได้รับการคุ้มครองสวัสดิภาพ
          
 “เด็กที่เสี่ยงต่อการกระทำผิด” หมายความว่า เด็กที่ประพฤติตนไม่สมควร เด็กที่ประกอบอาชีพหรือคบหาสมาคมกับบุคคลที่น่าจะชักนำไปในทางกระทำผิดกฎหมายหรือขัดต่อศีลธรรมอันดีหรืออยู่ในสภาพแวดล้อมหรือสถานที่อันอาจชักนำไปในทางเสียหาย ทั้งนี้ ตามที่กำหนดในกฎกระทรวง
เด็กที่พึงได้รับการคุ้มครองสวัสดิภาพได้แก่

(๑) เด็กที่ถูกทารุณกรรม

(๒) เด็กที่เสี่ยงต่อการกระทำผิด

(๓) เด็กที่อยู่ในสภาพที่จำต้องได้รับการคุ้มครองสวัสดิภาพตามที่กำหนดในกฎกระทรวง
เด็กที่พึงได้รับการส่งเสริมความประพฤติ


“นักเรียน” หมายความว่า เด็กซึ่งกำลังรับการศึกษาขั้นพื้นฐานระดับประถมศึกษาและมัธยมศึกษา ทั้งประเภทสามัญศึกษาและอาชีวศึกษาหรือเทียบเท่าอยู่ในสถานศึกษาของรัฐหรือเอกชน

“นักศึกษา” หมายความว่า เด็กซึ่งกำลังรับการศึกษาระดับอุดมศึกษาหรือเทียบเท่าอยู่ในสถานศึกษาของรัฐหรือเอกชน
บุคคลที่เกี่ยวข้องกับการคุ้มครองเด็ก

“บิดามารดา” หมายความว่า บิดามารดาของเด็กไม่ว่าจะสมรสกันหรือไม่

“ผู้ปกครอง” หมายความว่า บิดามารดา ผู้อนุบาล ผู้รับบุตรบุญธรรม และผู้ปกครองตามประมวลกฎหมายแพ่งและพาณิชย์ และให้หมายความรวมถึงพ่อเลี้ยงแม่เลี้ยง ผู้ปกครองสวัสดิภาพ นายจ้าง ตลอดจนบุคคลอื่นซึ่งรับเด็กไว้ในความอุปการะเลี้ยงดูหรือซึ่งเด็กอาศัยอยู่ด้วย

“ครอบครัวอุปถัมภ์” หมายความว่า บุคคลที่รับเด็กไว้อุปการะเลี้ยงดูอย่างบุตร

“พนักงานเจ้าหน้าที่” หมายความว่า ผู้ซึ่งรัฐมนตรีแต่งตั้งให้ปฏิบัติการตามพระราชบัญญัตินี้ 

“ผู้ว่าราชการจังหวัด” หมายความรวมถึงผู้ว่าราชการกรุงเทพมหานครและผู้ซึ่งได้รับมอบหมายจากผู้ว่าราชการจังหวัด

“ปลัดกระทรวง” หมายความว่า ปลัดกระทรวงการพัฒนาสังคมและความมั่นคงของมนุษย์และหมายความรวมถึงผู้ซึ่งได้รับมอบหมายจากปลัดกระทรวง
 
“รัฐมนตรี” หมายความว่า รัฐมนตรีผู้รักษาการตามพระราชบัญญัตินี้  ประกอบด้วยรัฐมนตรีว่าการกระทรวงการพัฒนาสังคมและความมั่นคงของมนุษย์รัฐมนตรีว่าการกระทรวงศึกษาธิการ   รัฐมนตรีว่าการกระทรวงยุติธรรม   รัฐมนตรีว่าการกระทรวงมหาดไทย  เพื่อให้มีอำนาจหน้าที่ออกระเบียบ คำสั่ง ประกาศและกฎกระทรวงในบทบาทและภารกิจที่ได้รับมอบตามกฎหมาย

“คณะกรรมการ” หมายความว่า คณะกรรมการคุ้มครองเด็กแห่งชาติ
               “พนักงานอัยการ”

                        “ศาลยุติธรรม” 
                        “เจ้าหน้าที่ตำรวจ”
สถานที่เกี่ยวข้องกับการคุ้มครองเด็ก
                     
“สถานรับเลี้ยงเด็ก” หมายความว่า สถานที่รับเลี้ยงและพัฒนาเด็กที่มีอายุไม่เกินหกปีบริบูรณ์ และมีจำนวนตั้งแต่หกคนขึ้นไป ซึ่งเด็กไม่เกี่ยวข้องเป็นญาติกับเจ้าของหรือผู้ดำเนินการสถานรับเลี้ยงเด็กดังกล่าว ทั้งนี้ ไม่รวมถึงสถานพยาบาลหรือโรงเรียนทั้งของรัฐและเอกชน

“สถานแรกรับ” มายความว่า สถานที่รับเด็กไว้อุปการะเป็นการชั่วคราวเพื่อสืบเสาะและพินิจเด็กและครอบครัว เพื่อกำหนดแนวทางในการสงเคราะห์และคุ้มครองสวัสดิภาพที่เหมาะสมแก่เด็กแต่ละราย

“สถานสงเคราะห์” หมายความว่า สถานที่ให้การอุปการะเลี้ยงดูและพัฒนาเด็กที่จำต้องได้รับการสงเคราะห์ ซึ่งมีจำนวนตั้งแต่หกคนขึ้นไป

“สถานคุ้มครองสวัสดิภาพ” หมายความว่า สถานที่ให้การศึกษา อบรม ฝึกอาชีพเพื่อแก้ไขความประพฤติ บำบัด รักษา และฟื้นฟูสมรรถภาพทั้งทางด้านร่างกายและจิตใจแก่เด็กที่พึงได้รับการคุ้มครองสวัสดิภาพ

“สถานพัฒนาและฟื้นฟู”  หมายความว่า  สถานที่ โรงเรียน สถาบัน หรือศูนย์ที่จัดขึ้นเพื่อให้การบำบัดรักษา การฟื้นฟูสมรรถภาพทั้งทางด้านร่างกายและจิตใจ ตลอดจนการศึกษา แนะแนวและการฝึกอบรมอาชีพแก่เด็กที่จำต้องได้รับการสงเคราะห์หรือคุ้มครองสวัสดิภาพเป็นกรณีพิเศษ

“สถานพินิจ” หมายความว่า สถานพินิจและคุ้มครองเด็กและเยาวชกรุงเทพมหานคร  สถานพินิจและคุ้มครองเด็กและเยาวชนจังหวัด และสถานพินิจและคุ้มครองเด็กและเยาวชนของแผนกคดีเยาวชนและครอบครัวในศาลจังหวัด ซึ่งจัดตั้งขึ้นตามกฎหมายว่าด้วยการจัดตั้งศาลเยาวชนและครอบครัวและวิธีพิจารณาคดีเยาวชนและครอบครัว
วิธีการไม่ชอบสำหรับเด็ก

“การเลี้ยงดูโดยมิชอบ” หมายความว่า  การไม่ให้การอุปการะเลี้ยงดู อบรมสั่งสอนหรือพัฒนาเด็กตามมาตรฐานขั้นต่ำที่กำหนดในกฎกระทรวง จนน่าจะเกิดอันตรายแก่ร่างกายหรือจิตใจของเด็ก

“ทารุณกรรม” หมายความว่า  การกระทำหรือละเว้นการกระทำด้วยประการใด ๆ จนเป็นเหตุให้เด็กเสื่อมเสียเสรีภาพหรือเกิดอันตรายแก่ร่างกายหรือจิตใจ การกระทำผิดทางเพศต่อเด็ก การใช้เด็กให้กระทำหรือประพฤติในลักษณะที่น่าจะเป็นอันตรายแก่ร่างกายหรือจิตใจหรือขัดต่อกฎหมายหรือศีลธรรมอันดี ทั้งนี้ ไม่ว่าเด็กจะยินยอมหรือไม่ก็ตาม    
กำหนดให้มีคณะกรรมการคุ้มครองเด็ก   ขึ้นใน  ๒  ระดับ  คือ                          
                    
 ๑.  คณะกรรมการคุ้มครองเด็กแห่งชาติ  โดยมีรัฐมนตรีว่าการกระทรวงการพัฒนาสังคมและความมั่นคงของมนุษย์ เป็นประธานกรรมการ  ส่วนกรรมการประกอบด้วย  หน่วยงานภาครัฐที่เกี่ยวข้อง เอกชน และกรรมการ ผู้ทรงคุณวุฒิ  ซึ่งเป็นผู้เชี่ยวชาญด้านวิชาชีพที่เกี่ยวข้องและมีประสบการณ์ทำงานด้านคุ้มครองสวัสดิภาพเด็ก โดยมีรองปลัดกระทรวง  ผู้ซึ่งได้รับมอบหมายปลัดกระทรวง เป็นกรรมการและเลขานุการ และให้แต่งตั้งข้าราชการในกระทรวงเป็นผู้ช่วยเลขานุการ  อีก ๒  คน   เพื่อให้มีอำนาจหน้าที่เสนอนโยบายและกำหนดมาตรการในเรื่องการสงเคราะห์  การคุ้มครองสวัสดิภาพ  และการส่งเสริมความประพฤติเด็ก  


๒.  คณะกรรมการคุ้มครองเด็กระดับจังหวัดและกรุงเทพมหานคร โดยในจังหวัดมีผู้ว่าราชการจังหวัด  เป็นประธานกรรมการ  พัฒนาสังคมและสวัสดิการจังหวัดเป็นกรรมการและเลขานุการ   เพื่อให้มีอำนาจหน้าที่เสนอนโยบาย การให้คำแนะนำแก่หน่วยงานที่เกี่ยวข้อง กำหนดมาตรการในเรื่องการสงเคราะห์  การคุ้มครองสวัสดิภาพ  และการส่งเสริมความประพฤติเด็กในจังหวัด
ข้อห้ามผู้ปกครอง

  ผู้ปกครองต้องไม่กระทำการ ดังต่อไปนี้

(๑) ทอดทิ้งเด็กไว้ในสถานรับเลี้ยงเด็กหรือสถานพยาบาลหรือไว้กับบุคคลที่รับจ้างเลี้ยงเด็กหรือที่สาธารณะหรือสถานที่ใด โดยเจตนาที่จะไม่รับเด็กกลับคืน

(๒) ละทิ้งเด็กไว้ ณ สถานที่ใด ๆ โดยไม่จัดให้มีการป้องกันดูแลสวัสดิภาพหรือให้การเลี้ยงดูที่เหมาะสม

(๓) จงใจหรือละเลยไม่ให้สิ่งที่จำเป็นแก่การดำรงชีวิตหรือสุขภาพอนามัยจนน่าจะเกิดอันตรายแก่ร่างกายหรือจิตใจของเด็ก

(๔) ปฏิบัติต่อเด็กในลักษณะที่เป็นการขัดขวางการเจริญเติบโตหรือพัฒนาการของเด็ก

(๕) ปฏิบัติต่อเด็กในลักษณะที่เป็นการเลี้ยงดูโดยมิชอบ

ห้ามสำหรับทุกคน


 ภายใต้บังคับบทบัญญัติแห่งกฎหมายอื่น ไม่ว่าเด็กจะยินยอมหรือไม่  ห้ามมิให้ผู้ใดกระทำการ ดังต่อไปนี้

(๑) กระทำหรือละเว้นการกระทำอันเป็นการทารุณกรรมต่อร่างกายหรือจิตใจของเด็ก

(๒) จงใจหรือละเลยไม่ให้สิ่งจำเป็นแก่การดำรงชีวิตหรือการรักษาพยาบาลแก่เด็กที่อยู่ในความดูแลของตน จนน่าจะเกิดอันตรายแก่ร่างกายหรือจิตใจของเด็ก

(๓) บังคับ ขู่เข็ญ ชักจูง ส่งเสริม หรือยินยอมให้เด็กประพฤติตนไม่สมควรหรือน่าจะทำให้เด็กมีความประพฤติเสี่ยงต่อการกระทำผิด

(๔) โฆษณาทางสื่อมวลชนหรือเผยแพร่ด้วยประการใด เพื่อรับเด็กหรือยกเด็กให้แก่บุคคลอื่นที่มิใช่ญาติของเด็ก เว้นแต่เป็นการกระทำของทางราชการหรือได้รับอนุญาตจากทางราชการแล้ว

(๕) บังคับ ขู่เข็ญ ชักจูง ส่งเสริม ยินยอม หรือกระทำด้วยประการใดให้เด็กไปเป็นขอทาน เด็กเร่ร่อน หรือใช้เด็กเป็นเครื่องมือในการขอทานหรือการกระทำผิด หรือกระทำด้วยประการใดอันเป็นการแสวงหาประโยชน์โดยมิชอบจากเด็ก

(๖) ใช้ จ้าง หรือวานเด็กให้ทำงานหรือกระทำการอันอาจเป็นอันตรายแก่ร่างกายหรือจิตใจมีผลกระทบต่อการเจริญเติบโต หรือขัดขวางต่อพัฒนาการของเด็ก

(๗) บังคับ ขู่เข็ญ ใช้ ชักจูง ยุยง ส่งเสริม หรือยินยอมให้เด็กเล่นกีฬาหรือให้กระทำการใด เพื่อแสวงหาประโยชน์ทางการค้าอันมีลักษณะเป็นการขัดขวางต่อการเจริญเติบโตหรือพัฒนาการของเด็กหรือมีลักษณะเป็นการทารุณกรรมต่อเด็ก

(๘) ใช้หรือยินยอมให้เด็กเล่นการพนันไม่ว่าชนิดใดหรือเข้าไปในสถานที่เล่นการพนันสถานค้าประเวณี หรือสถานที่ที่ห้ามมิให้เด็กเข้า

(๙) บังคับ ขู่เข็ญ ใช้ ชักจูง ยุยง ส่งเสริม หรือยินยอมให้เด็กแสดงหรือกระทำการอันมีลักษณะลามกอนาจาร ไม่ว่าจะเป็นไปเพื่อให้ได้มาซึ่งค่าตอบแทนหรือเพื่อการใด

(๑๐) จำหน่าย แลกเปลี่ยน หรือให้สุราหรือบุหรี่แก่เด็ก เว้นแต่การปฏิบัติทางการแพทย์

ถ้าการกระทำความผิดตามวรรคหนึ่งมีโทษตามกฎหมายอื่นที่หนักกว่าก็ให้ลงโทษตามกฎหมายนั้น

ผู้ใดฝ่าฝืน ต้องระวางโทษจำคุกไม่เกินสามเดือน หรือปรับไม่เกินสามหมื่นบาท หรือทั้งจำทั้งปรับห้ามเผยแพร่

ห้ามมิให้ผู้ใดโฆษณาหรือเผยแพร่ทางสื่อมวลชนหรือสื่อสารสนเทศประเภทใด ซึ่งข้อมูลเกี่ยวกับตัวเด็กหรือผู้ปกครอง โดยเจตนาที่จะทำให้เกิดความเสียหายแก่จิตใจ ชื่อเสียง เกียรติคุณ หรือสิทธิประโยชน์อื่นใดของเด็ก หรือเพื่อแสวงหาประโยชน์สำหรับตนเองหรือผู้อื่นโดยมิชอบ

 ผู้ใดฝ่าฝืน ต้องระวางโทษจำคุกไม่เกินหกเดือน หรือปรับไม่เกินหกหมื่นบาท หรือทั้งจำทั้งปรับ
หน้าที่ของพลเมืองดี

 ผู้ใดพบเห็นเด็กตกอยู่ในสภาพจำต้องได้รับการสงเคราะห์หรือคุ้มครองสวัสดิภาพตามหมวด ๓ และหมวด ๔ จะต้องให้การช่วยเหลือเบื้องต้นและแจ้งต่อพนักงานเจ้าหน้าที่ พนักงานฝ่ายปกครองหรือตำรวจ หรือผู้มีหน้าที่คุ้มครองสวัสดิภาพเด็กตามมาตรา ๒๔ โดยมิชักช้า

 แพทย์ พยาบาล นักจิตวิทยา นักสังคมสงเคราะห์ หรือเจ้าหน้าที่สาธารณสุข ที่รับตัวเด็กไว้รักษาพยาบาล ครู อาจารย์ หรือนายจ้าง ซึ่งมีหน้าที่ดูแลเด็กที่เป็นศิษย์หรือลูกจ้าง จะต้องรายงานให้พนักงานเจ้าหน้าที่หรือผู้มีหน้าที่คุ้มครองสวัสดิภาพเด็กตามมาตรา ๒๔ หรือพนักงานฝ่ายปกครองหรือตำรวจทราบโดยมิชักช้า หากเป็นที่ปรากฏชัดหรือน่าสงสัยว่าเด็กถูกทารุณกรรมหรือเจ็บป่วยเนื่องจากการเลี้ยงดูโดยมิชอบ

การแจ้งหรือการรายงานตามมาตรานี้  เมื่อได้กระทำโดยสุจริตย่อมได้รับความคุ้มครองและไม่ต้องรับผิดทั้งทางแพ่ง ทางอาญาหรือทางปกครอง 

พนักงานเจ้าหน้าที่
      
รัฐมนตรีว่าการกระทรวงการพัฒนาสังคมและความมั่นคงของมนุษย์   มีอำนาจแต่งตั้งพนักงานเจ้าหน้าที่กับออกกฎกระทรวงหรือระเบียบเพื่อปฏิบัติการตามพระราชบัญญัตินี้ ทั้งนี้ ในส่วนที่เกี่ยวกับราชการของกระทรวงการพัฒนาสังคมและความมั่นคงของมนุษย์ 
ให้พนักงานเจ้าหน้าที่มีอำนาจและหน้าที่ ดังต่อไปนี้

(๑) เข้าไปในเคหสถาน สถานที่ใด ๆ หรือยานพาหนะใด ๆ ในระหว่างเวลาพระอาทิตย์ขึ้นถึงพระอาทิตย์ตกเพื่อตรวจค้น ในกรณีมีเหตุอันควรสงสัยว่ามีการกระทำทารุณกรรมเด็ก มีการกักขัง หรือเลี้ยงดูโดยมิชอบ แต่ในกรณีมีเหตุอันควรเชื่อว่าหากไม่ดำเนินการในทันทีเด็กอาจได้รับอันตรายแก่ร่างกายหรือ
จิตใจ หรือถูกนำพาไปสถานที่อื่นซึ่งยากแก่การติดตามช่วยเหลือ ก็ให้มีอำนาจเข้าไปในเวลาภายหลังพระอาทิตย์ตกได้

(๒) ซักถามเด็กเมื่อมีเหตุอันควรสงสัยว่าเด็กจำต้องได้รับการสงเคราะห์หรือคุ้มครองสวัสดิภาพ ในกรณีจำเป็นเพื่อประโยชน์แก่การสงเคราะห์และคุ้มครองสวัสดิภาพเด็กอาจนำตัวเด็กไปยังที่ทำการของพนักงานเจ้าหน้าที่ เพื่อทราบข้อมูลเกี่ยวกับเด็กและครอบครัว    รวมทั้งบุคคลที่เด็กอาศัยอยู่   ทั้งนี้จะต้องกระทำโดยมิชักช้า แต่ไม่ว่ากรณีใดจะกักตัวเด็กไว้นานเกินกว่าสิบสองชั่วโมงไม่ได้   เมื่อพ้นระยะเวลาดังกล่าวให้ปฏิบัติตาม (๖) ระหว่างที่เด็กอยู่ในความดูแลจะต้องให้การอุปการะเลี้ยงดูและหากเจ็บป่วยจะต้องให้การรักษาพยาบาล

(๓) มีหนังสือเรียกผู้ปกครอง หรือบุคคลอื่นใดมาให้ถ้อยคำหรือข้อเท็จจริงเกี่ยวกับสภาพความเป็นอยู่  ความประพฤติ  สุขภาพ  และความสัมพันธ์ในครอบครัวของเด็ก

(๔)  ออกคำสั่งเป็นหนังสือให้ผู้ปกครองของเด็ก นายจ้างหรือผู้ประกอบการ เจ้าของหรือผู้ครอบครองสถานที่ที่เด็กทำงานหรือเคยทำงาน อาศัยหรือเคยอาศัยอยู่ เจ้าของหรือผู้ครอบครองหรือผู้ดูแลสถานศึกษาที่เด็กกำลังศึกษาหรือเคยศึกษา หรือผู้ปกครองสวัสดิภาพ ส่งเอกสารหรือหลักฐานเกี่ยวกับสภาพความเป็นอยู่ การศึกษา การทำงาน หรือความประพฤติของเด็กมาให้

(๕) เข้าไปในสถานที่อยู่อาศัยของผู้ปกครอง สถานที่ประกอบการของนายจ้างของเด็ก สถานศึกษาของเด็ก หรือสถานที่ที่เด็กมีความเกี่ยวข้องด้วย ในระหว่างเวลาพระอาทิตย์ขึ้นถึงพระอาทิตย์ตกเพื่อสอบถามบุคคลที่อยู่ในที่นั้น ๆ และรวบรวมข้อมูลหรือหลักฐานเกี่ยวกับสภาพความเป็นอยู่ ความสัมพันธ์ในครอบครัว การเลี้ยงดู อุปนิสัย และความประพฤติของเด็ก

(๖) มอบตัวเด็กให้แก่ผู้ปกครองพร้อมกับแนะนำหรือตักเตือนผู้ปกครองให้ดูแลและอุปการะเลี้ยงดูเด็กในทางที่ถูกต้อง เพื่อให้เด็กได้รับการพัฒนาในทางที่เหมาะสม

(๗) ทำรายงานเกี่ยวกับตัวเด็กเพื่อมอบให้แก่สถานแรกรับในกรณีมีการส่งเด็กไปยังสถานแรกรับหรือหน่วยงานที่เกี่ยวข้องเมื่อมีการร้องขอ

เด็กที่อยู่ในความดูแลของพนักงานเจ้าหน้าที่จะต้องได้รับการอุปการะเลี้ยงดูและได้รับการศึกษาอย่างเหมาะสม และก่อนที่จะจัดให้เด็กเข้าอยู่ในสถานรับเลี้ยงเด็ก สถานแรกรับ  สถานสงเคราะห์ สถานคุ้มครองสวัสดิภาพ และสถานพัฒนาและฟื้นฟู จะต้องปรึกษากับผู้เชี่ยวชาญในสาขาวิชาชีพสังคมสงเคราะห์และการแพทย์ก่อนเท่าที่สามารถกระทำได้

ในการปฏิบัติหน้าที่ตาม (๑) (๒) และ (๕) พนักงานเจ้าหน้าที่ต้องแสดงบัตรประจำตัวก่อน และให้บุคคลที่เกี่ยวข้องอำนวยความสะดวกตามสมควร

               บัตรประจำตัวพนักงานเจ้าหน้าที่ให้เป็นไปตามแบบที่รัฐมนตรีกำหนดโดยประกาศในราช
กิจจานุเบกษา
อำนาจหน้าที่

ผู้ปกครองสวัสดิภาพของสถานแรกรับมีอำนาจและหน้าที่ ดังต่อไปนี้

(๑)  รับตัวเด็กที่จำต้องได้รับการสงเคราะห์หรือคุ้มครองสวัสดิภาพไว้เพื่อสืบเสาะและพินิจเด็กและครอบครัว วินิจฉัยกำหนดวิธีการที่เหมาะสมในการสงเคราะห์หรือคุ้มครองสวัสดิภาพแก่เด็กแต่ละคน ถ้าจำเป็นอาจรับตัวเด็กไว้ปกครองดูแลชั่วคราวได้ไม่เกินสามเดือน

(๒)  สืบเสาะและพินิจเกี่ยวกับอายุ ประวัติ ความประพฤติ สติปัญญา การศึกษาอบรม สุขภาพ ภาวะแห่งจิต นิสัย อาชีพ และฐานะของเด็กที่จำต้องได้รับการสงเคราะห์หรือคุ้มครองสวัสดิภาพ รวมทั้งของผู้ปกครอง หรือบุคคลที่เด็กอาศัยอยู่ด้วย ตลอดจนสิ่งแวดล้อมทั้งปวงเกี่ยวกับเด็ก และมูลเหตุที่ทำให้เด็กตกอยู่ในสภาวะจำต้องได้รับการสงเคราะห์หรือคุ้มครองสวัสดิภาพ เพื่อรายงานไปยังหน่วยงานที่เกี่ยวข้อง

(๓)  จัดให้มีการตรวจสุขภาพกายและสุขภาพจิต พร้อมทั้งดำเนินการรักษาเยียวยาแก่เด็กที่อยู่ในความปกครองดูแล

(๔)  จัดที่พักอาศัย ที่หลับนอน เครื่องนุ่งห่ม ให้เหมาะสมและถูกสุขลักษณะ และจัดอาหารให้ถูกอนามัยและเพียงพอแก่เด็กที่อยู่ในความปกครองดูแล

(๕) จัดการศึกษา การกีฬา และนันทนาการให้แก่เด็กที่อยู่ในความปกครองดูแลให้เหมาะสมกับวัยและสภาพของเด็กแต่ละคน

(๖) จัดส่งเด็กที่ได้ดำเนินการตาม (๑) และ (๒) ไปยังสถานสงเคราะห์ สถานพัฒนาและฟื้นฟู โรงเรียน หรือสถานที่อื่นใดที่มีวัตถุประสงค์ในการสงเคราะห์ หรือคุ้มครองสวัสดิภาพเด็กให้เหมาะสมกับวัยและสภาพของเด็กแต่ละคน

(๗) มอบตัวเด็กแก่ผู้ปกครอง หรือบุคคลที่เหมาะสมและยินยอมรับเด็กไว้อุปการะเลี้ยงดู และถ้าเห็นสมควรอาจยื่นคำขอให้ปลัดกระทรวงหรือผู้ว่าราชการจังหวัด แล้วแต่กรณี แต่งตั้งผู้คุ้มครองสวัสดิภาพแก่เด็กตามมาตรา ๔๘

(๘)ให้คำปรึกษา   แนะนำ และช่วยเหลือแก่ผู้ปกครอง   ในกรณีที่เด็กจำต้องได้รับการสงเคราะห์หรือคุ้มครองสวัสดิภาพ

ผู้ปกครองสวัสดิภาพของสถานแรกรับต้องดำเนินการให้เด็กสามารถกลับไปอยู่กับผู้ปกครองก่อน ส่วนการจัดให้เด็กไปอยู่ในสถานสงเคราะห์ สถานคุ้มครองสวัสดิภาพ หรือสถานพัฒนาและฟื้นฟู ให้ดำเนินการเป็นวิธีสุดท้าย
อำนาจหน้าที่

ผู้ปกครองสวัสดิภาพของสถานสงเคราะห์มีอำนาจและหน้าที่ตามมาตรา ๕๖ (๑) (๒) (๓) และ (๔) และให้มีอำนาจและหน้าที่ ดังต่อไปนี้

(๑) จัดการศึกษา อบรม สั่งสอน และฝึกหัดอาชีพแก่เด็กที่อยู่ในความปกครองดูแลของสถานสงเคราะห์ให้เหมาะสมกับเด็กแต่ละคน

(๒) จัดบริการแนะแนว ให้คำปรึกษา และช่วยเหลือแก่ผู้ปกครอง

(๓) สอดส่องและติดตามให้คำปรึกษา แนะนำ และช่วยเหลือแก่เด็กที่ออกจากสถานสงเคราะห์ไปแล้ว เพื่อเป็นการสงเคราะห์หรือคุ้มครองสวัสดิภาพแก่เด็กที่เคยอยู่ในสถานสงเคราะห์มิให้กลับไปสู่สภาพเดิม

              การสืบเสาะและพินิจตามมาตรา ๕๖ (๒) ถ้าเป็นกรณีที่เด็กถูกส่งมาจากสถานแรกรับซึ่งมีรายงานการสืบเสาะและพินิจแล้ว อาจงดการสืบเสาะและพินิจก็ได้
อำนาจหน้าที่

ผู้ปกครองสวัสดิภาพของสถานพัฒนาและฟื้นฟูมีอำนาจและหน้าที่ ดังต่อไปนี้

(๑) รับเด็กที่จำต้องได้รับการบำบัดฟื้นฟูสมรรถภาพด้านร่างกายหรือจิตใจไว้ปกครองดูแล

(๒) ทำการสืบเสาะและพินิจเกี่ยวกับเด็กและครอบครัวเพื่อกำหนดแนวทางการพัฒนาและฟื้นฟูเด็กแต่ละคน

(๓) จัดการศึกษา ฝึกอบรม สั่งสอน บำบัดรักษา แนะแนว และฟื้นฟูสภาพร่างกายและจิตใจให้เหมาะสมแก่เด็กแต่ละคนที่อยู่ระหว่างการปกครองดูแล
ข้อห้ามปฏิบัติ

  ห้ามมิให้เจ้าของ ผู้ปกครองสวัสดิภาพ และผู้ปฏิบัติงานในสถานรับเลี้ยงเด็ก สถานแรกรับ สถานสงเคราะห์ สถานคุ้มครองสวัสดิภาพ และสถานพัฒนาและฟื้นฟู ทำร้ายร่างกายหรือจิตใจ กักขัง ทอดทิ้ง หรือลงโทษเด็กที่อยู่ในความปกครองดูแลโดยวิธีการรุนแรงประการอื่น เว้นแต่กระทำเท่าที่สมควรเพื่ออบรมสั่งสอนตามระเบียบที่รัฐมนตรีกำหนด
  กองทุนคุ้มครองเด็ก 

                             กำหนดให้มีกองทุนคุ้มครองเด็กขึ้นเพื่อเป็นทุนค่าใช้จ่ายในการสงเคราะห์คุ้มครองสวัสดิภาพเด็กที่จำต้องได้รับการสงเคราะห์คุ้มครอง  โดยมีคณะกรรมการบริหารกองทุนทำหน้าที่ในการบริหารกองทุนให้เป็นไปตามระเบียบที่คณะกรรมการกำหนด
 อำนาจ ศาลที่มีอำนาจพิจารณาพิพากษาตามพระราชบัญญัติคุ้มครองเด็ก
                        
กำหนดให้ศาลเยาวชนและครอบครัวหรือศาลจังหวัดแผนกคดีเยาวชนและครอบครัวเป็นศาลที่มีอำนาจพิจารณาพิพากษาเกี่ยวกับคดีอาญาหรือมีคำสั่งคุ้มครองสวัสดิภาพเด็ก  ตามพระราชบัญญัติคุ้มครองเด็ก  เว้นแต่ในท้องที่จังหวัดใดยังมิได้เปิดทำการศาลเยาวชนและครอบครัวหรือแผนกคดีเยาวชนและครอบครัวก็ให้ศาลจังหวัดแห่งท้องที่นั้น  ๆ  มีอำนาจพิจารณาพิพากษาหรือมีคำสั่งไปพลางก่อน

๑.  ศาลที่มีอำนาจพิจารณาพิพากษาตามพระราชบัญญัติคุ้มครองเด็ก  จึงแยกเป็นสองกรณี  คือ

                ๑.๑  ศาลเยาวชนและครอบครัวหรือศาลจังหวัดแผนกคดีเยาวชนและครอบครัว

                ๑.๒ ศาลจังหวัดแห่งท้องที่  ที่ยังมิได้เปิดทำการศาลเยาวชนและครอบครัวหรือแผนกคดีเยาวชนและครอบครัว

๒.  คดีการสงเคราะห์และที่อยู่ในอำนาจศาลเยาวชนและครอบครัวหรือศาลจังหวัดแผนกคดีเยาวชนและครอบครัว  หรือศาลจังหวัดตามพระราชบัญญัติคุ้มครองเด็กแยกได้เป็นสองประเภท  ดังนี้

                ๒.๑  คดีคุ้มครองสวัสดิภาพโดยไม่ผ่านกระบวนการยุติธรรมทางอาญา  เช่น  ตาม  มาตรา  ๓๘,  มาตรา  ๔๒  วรรคสอง,  มาตรา  ๔๓  วรรคสอง  และวรรคสาม,  มาตรา  ๔๖  และมาตรา  ๗๓ (๒)

                ๒.๒  คดีอาญาที่เกี่ยวเนื่องกับคดีคุ้มครองสวัสดิภาพ  เช่น  มาตรา  ๔๓  วรรคหนึ่ง  และวรรคสาม  มาตรา  ๗๘ ถึง  มาตรา  ๘๖
             
    หมายเหตุ     พระราชบัญญัตินี้มีผลบังคับใช้ในวันที่  ๓๐  มีนาคม  ๒๕๔๗  ขณะนี้อยู่ระหว่างการจัดทำร่างประกาศกระทรวง  กฎกระทรวง และระเบียบที่เกี่ยวข้องเพื่อให้การบังคับใช้กฎหมายเป็นไปอย่างมีประสิทธิภาพ
๔.พระราชบัญญัติส่งเสริมและประสานงานเยาวชนแห่งชาติ พ.ศ.  ๒๕๒๑

เหตุผลในการประกาศใช้พระราชบัญญัติฉบับนี้  คือ  รัฐควรให้ความสนใจและสนับสนุนส่งเสริมและพัฒนาให้ เยาวชนของชาติเป็นผู้มีความสมบูรณ์ทั้งร่างกาย  จิตใจ  และสติปัญญาพร้อมที่จะเป็นพลังรับช่วงหน้าที่ในการสร้างสรรค์สังคมและพัฒนาประเทศชาติให้เจริญก้าวหน้าสืบไป  สมควรมีองค์กรสำหรับทำหน้าที่วางแผน  ประสานงาน  กำกับดูแลและติดตามประเมินผลในการดำเนินงานส่งเสริมกิจการเยาวชน
สาระสำคัญของพระราชบัญญัติส่งเสริมและประสานงานเยาวชนแห่งชาติ พ.ศ. ๒๕๒๑ สรุปได้ดังนี้
                           “เยาวชน”   หมายความว่า บุคคลซึ่งมีอายุไม่เกินยี่สิบห้าปี  
การดำเนินงาน
                          ให้มีคณะกรรมการคณะหนึ่ง เรียกว่า “คณะกรรมการส่งเสริมและประสานงานเยาวชนแห่งชาติ” ประกอบด้วยนายกรัฐมนตรีเป็นประธานกรรมการ   รัฐมนตรีว่าการกระทรวงการพัฒนาสังคมและความมั่นคงของมนุษย์เป็นรองประธานกรรมการ   กรรมการอีกจำนวนสิบแปดคน  โดยมีผู้อำนวยการ
สำนักงานส่งเสริมสวัสดิภาพและพิทักษ์เด็ก เยาวชน ผู้ด้อยโอกาส คนพิการ และผู้สูงอายุ เป็นกรรมการและเลขานุการ มีอำนาจหน้าที่  คือ

   

(๑)  เสนอนโยบายและความเห็นเกี่ยวกับเยาวชนต่อคณะรัฐมนตรี

    

(๒) พิจารณากําหนดแผนหลักเกี่ยวกับการส่งเสริมและพัฒนาเยาวชนในด้านต่าง ๆ ทั้งส่วนของรัฐและเอกชน ให้สอดคล้องกับนโยบายเยาวชนแห่งชาติ

   

(๓) พิจารณากําหนดแนวทางปฏิบัติตามนโยบายในการทําโครงการหรือแผนงานเกี่ยวกับเยาวชน ตลอดจนการประสานงาน ติดตามและประเมินผลการปฏิบัติตามโครงการและแผนงานนั้น

    

(๔) เสนอความเห็นต่อคณะรัฐมนตรีเพื่อให้มีการปรับปรุงการปฏิบัติราชการแผนงานหรือโครงการของส่วนราชการและรัฐวิสาหกิจที่มีอํานาจหน้าที่ในการปฏิบัติการตามกฎหมายเกี่ยวกับเยาวชน

    

(๕) เสนอรายงานสถานการณ์เกี่ยวกับเยาวชนของประเทศต่อคณะรัฐมนตรีอย่างน้อยปีละหนึ่งครั้ง

   

(๖) พิจารณาเรื่องอื่นใดเกี่ยวกับเยาวชนตามที่คณะรัฐมนตรีขอให้พิจารณาและกำหนดให้สำนักงานส่งเสริมสวัสดิภาพและพิทักษ์เด็ก เยาวชน ผู้ด้อยโอกาส คนพิการ และผู้สูงอายุ มีหน้าที่ปฏิบัติงาน
ธุรการของคณะกรรมการ  ปฏิบัติตามมติของคณะกรรมการหรือตามที่คณะกรรมการมอบหมาย รวบรวม ศึกษา และวิจัยข้อมูลเกี่ยวกับเยาวชน จัดทําโครงการและแผนงาน  ริเริ่มและเร่งรัดให้มีการส่งเสริมกิจกรรมของเยาวชน จัดให้มีการฝึกอบรมผู้ซึ่งจะทํางานด้านเยาวชน ตลอดจนส่งเสริมและร่วมมือกับเอกชนในการ
ฝึกอบรมบุคคลดังกล่าว    ให้การสนับสนุนกิจการของเยาวชนตามโครงการที่เอกชนเสนอ ร่วมมือและประสานงานกับส่วนราชการ รัฐวิสาหกิจ และเอกชนในการดําเนินการตามกฎหมายเกี่ยวกับเยาวชน เป็นศูนย์กลางในการประสานงาน   เผยแพร่ และประชาสัมพันธ์งานและกิจการเกี่ยวกับเยาวชน  ติดตามและประเมินผลการปฏิบัติงานตามนโยบาย แผนงาน และโครงการเยาวชนแห่งชาติ และรายงานให้คณะกรรมการทราบ
๕.  พระราชบัญญัติหอพัก  พ.ศ. ๒๕๐๗

เหตุผลในการประกาศใช้พระราชบัญญัตินี้  เพื่อให้มีกฎหมายควบคุมการจัดตั้งหอพักของเอกชนที่ดำเนินการรับเด็กและเยาวชนหรือผู้ที่อยู่ในระหว่างการศึกษาเข้าพักอยู่ในหอพัก โดยให้มีสวัสดิภาพก่อให้เกิดความสงบเรียบร้อยศีลธรรมอันดี  และไม่เป็นภยันตรายต่อประเทศชาติ

สาระสำคัญของพระราชบัญญัติหอพัก  พ.ศ.  ๒๕๐๗  สรุปได้ดังนี้
1. หอพัก  หมายความว่า  สถานที่ที่จัดตั้งขึ้นเพื่อรับผู้พัก  ซึ่งอยู่ในระหว่างการศึกษาใน
มหาวิทยาลัย  วิทยาลัย  โรงเรียนของรัฐบาล  หรือโรงเรียนราษฎร์และเข้าอยู่ในหอพักโดยให้ทรัพย์สินตอบแทน
๒.  พระราชบัญญัตินี้ไม่ใช้บังคับแก่หอพัก  
      (๑) หอพักของกระทรวง  ทบวง  กรม
                          (๒) หอพักที่รับผู้พักน้อยกว่าห้าคน
                                 (๓) หอพักที่รับผู้พักโดยไม่เรียกทรัพย์สินตอบแทน
                          (๔) หอพักของโรงเรียนอนุบาล  โรงเรียนประถมศึกษา  โรงเรียนมัธยมสามัญศึกษาหรื
โรงเรียนมัธยมวิสามัญศึกษาตามกฎหมายว่าด้วยโรงเรียนราษฎร์ซึ่งตั้งอยู่ในบริเวณของโรงเรียนและรับเฉพาะนักเรียนของโรงเรียนนั้นเข้าพัก


๓.  การตั้งหอพักและการจัดการหอพัก  

(1) ผู้ขออนุญาตตั้งหอพักจะต้องเป็นเจ้าของหอพัก   การดำเนินกิจการหอพักจะต้องมี
ผู้จัดการหอพัก  ซึ่งได้รับการแต่งตั้งจากเจ้าของหอพัก  และเจ้าของหอพัก  ผู้จัดการหอพักต้องได้รับอนุญาตจากนายทะเบียน  หากฝ่าฝืนมีโทษจำคุกไม่เกินหกเดือน  หรือปรับไม่เกินสองพันบาทหรือทั้งจำทั้งปรับ
(2)  เจ้าของหอพักและผู้จัดการหอพักจะต้องมีคุณสมบัติตามที่กฎหมายกำหนด
ใบอนุญาตตั้งหอพักและจัดการหอพัก  ใช้ได้ถึงวันที่  ๓๑  ธันวาคม  ของปีที่อนุญาต


นายทะเบียนกรุงเทพมหานคร  คือ  ผู้อำนวยการสำนักงานส่งเสริมสวัสดิภาพและพิทักษ์เด็ก เยาวชน ผู้ด้อยโอกาส ผู้พิการและผู้สูงอายุ  ส่วนจังหวัดอื่น  คือ  ผู้ว่าราชการจังหวัด  และหอพัก  มี  ๒  ประเภท  คือ  หอพักชาย  และหอพักหญิง


เมื่อนายทะเบียนไม่ออกใบอนุญาตหรือไม่ต่อใบอนุญาตให้ตั้งหอพักหรือเป็นผู้จัดการหอพัก  ผู้ขอมีสิทธิ์อุทธรณ์โดยทำเป็นหนังสือยื่นต่อรัฐมนตรีว่าการกระทรวงการพัฒนาสังคมและความมั่นคงของมนุษย์ให้เป็นที่สุด
                                 
(๓)  หอพักจะต้องมีห้องนอน  ห้องต้อนรับผู้เยี่ยมเยียน  ห้องอาหาร  ห้องน้ำ  และห้องส้วม  ซึ่งมีสภาพถูกสุขลักษณะ
      (๔)  เจ้าของหอพักจะต้องดำเนินการ คือ
              (ก) ให้มีระเบียบประจำหอพักหรือหากมีแล้วแก้ไขจะได้ต่อเมื่อนายทะเบียน   
เห็นชอบแล้ว


              (ข) ต้องแจ้งต่อนายทะเบียนและยื่นคำขอรับใบแทนใบอนุญาตภายใน ๑๕ วัน   
 นับตั้งแต่วันที่ได้ทราบว่าใบอนุญาตตั้งหอพักสูญหายหรือถูกทำลาย ต้องแสดงใบอนุญาตตั้งหอพักที่เปิดเผยเห็นได้ง่ายในหอพัก  และต้องจัดให้มีป้ายคำว่า  หอพัก ชื่อของหอพักและประเภทของหอพักชายหรือหญิง    
หากฝ่าฝืนต้องระวางโทษปรับไม่เกินห้าร้อยบาท
      (๕)  ผู้จัดการหอพักจะต้องดำเนินการ  คือ
       (ก) ต้องแจ้งต่อนายทะเบียนและยื่นคำขอรับใบแทนใบอนุญาต ภายใน ๑๕ วันนับ  
แต่วันที่ได้ทราบว่าใบอนุญาตให้เป็นผู้จัดการสูญหายหรือถูกทำลาย  ต้องแสดง ใบอนุญาตให้เป็นผู้จัดการหอพักที่เปิดเผยเห็นได้ง่ายในหอพัก  และต้องแสดงใบอนุญาตตั้งหอพักและป้ายหอพัก  หากฝ่าฝืนต้องระวางโทษปรับไม่เกินห้าร้อยบาท
       (ข) จัดทำสมุดทะเบียนผู้พัก  ให้ความร่วมมือแก่สถานศึกษาของผู้พักในเรื่อง
เกี่ยวกับการศึกษาความประพฤติของผู้พัก ไม่รับหรือยอมรับให้บุคคลซึ่ง ประพฤติเสื่อมเสียเป็นโรคอันตรายหรือเคยต้องโทษเข้าทำงานในหอพัก  และหอพักหญิงต้องใช้หญิงเป็นผู้ทำงาน  ต้องแจ้งให้บิดา  มารดา  หรือผู้ปกครองของผู้พักทราบ  เมื่อผู้พักตกอยู่ในอันตรายเพราะเหตุเจ็บป่วย  หรือเหตุอื่นใด  และต้องควบคุมดูแลไม่ให้หญิงเข้าอยู่ในหอพักชาย  หรือชายเข้าอยู่ในหอพักหญิง  หากฝ่าฝืนต้องระวางโทษจำคุกไม่เกินหนึ่งเดือน หรือปรับไม่เกินหนึ่งพันบาท หรือทั้งจำทั้งปรับ

๔.    อำนาจหน้าที่นายทะเบียนหรือพนักงานเจ้าหน้าที่ คือ
(1) เข้าไปในหอพักในเวลาระหว่างพระอาทิตย์ขึ้นและพระอาทิตย์ตก  เพื่อตรวจตรา
ควบคุมการปฏิบัติตามพระราชบัญญัตินี้  ในกรณีจำเป็น  นายทะเบียนสั่งตรวจได้ทุกเวลา


         (ข) สั่งเป็นหนังสือให้เจ้าของหอพัก  หรือผู้จัดการ หอพักจัดการหรือแก้ไขหอพักหรือปฏิบัติการอย่างหนึ่งอย่างใด


         (ค)  เข้าควบคุมหรือดำเนินการหอพัก   หรือสั่งเพิกถอนใบอนุญาตให้ตั้งหอพัก   หรือใบอนุญาตให้เป็นผู้จัดการหอพัก  โดยอนุมัติรัฐมนตรี  เมื่อเจ้าของหอพักหรือผู้จัดการขาดคุณสมบัติหรือไม่
ปฏิบัติการตามคำสั่งนายทะเบียน หรือดำเนินกิจการหอพัก  เป็นการขัดต่อความสงบเรียบร้อย  
ศีลธรรมอันดี  หรือเป็นภัยต่อประเทศชาติ
 หมายเหตุ  ปัจจุบัน กระทรวงการพัฒนาสังคมและความมั่นคงของมนุษย์ขอแก้ไขกฎกระทรวงและคณะรัฐมนตรีให้ความเห็นชอบ อยู่ระหว่างเสนอคณะกรรมการกฤษฎีกาตรวจแก้ไขในประเด็นต่างๆ ได้แก่ ผู้พัก ไม่รวมผู้ที่เรียนสูงกว่าปริญญาตรี การศึกษานอกระบบ การศึกษาตามอัธยาศัย อายุ ๒๕ ปีขึ้นไป หรือบรรลุนิติภาวะด้วยการสมรส  หอพักของโรงเรียน วิทยาลัย มหาวิทยาลัยไม่อยู่ในบังคับตามกฎหมายนี้ ให้ปลัดกระทรวงการพัฒนาสังคมและความมั่นคงของมนุษย์.เป็นผู้ออกบัตรประจำตัวนายทะเบียนในกรุงเทพมหานคร. และผู้ว่าราชการจังหวัดออกบัตรประจำตัวนายทะเบียนในเขตจังหวัด   ผู้อำนวยการสำนักงานส่งเสริมสวัสดิภาพและพิทักษ์เด็ก เยาวชน ผู้ด้อยโอกาส คนพิการ และผู้สูงอายุ.ออกบัตรพนักงานเจ้าหน้าที่ในการปฏิบัติตามกฎหมายนี้

๖. พระราชบัญญัติป้องกันและปราบปรามการค้าประเวณี พ.ศ. ๒๕๓๙
      

เหตุผลในการใช้พระราชบัญญัตินี้  ได้ยกเลิกพระราชบัญญัติปรามการค้าประเวณี  พ.ศ. ๒๕๐๓ เนื่องจากไม่เหมาะสมกับสถานการณ์ปัจจุบัน  และการค้าประเวณีส่วนมากเป็นผู้ซึ่งด้อยสติปัญญาและการศึกษา  สมควรลดโทษผู้กระทำการค้าประเวณีและให้ได้รับการคุ้มครองและพัฒนาอาชีพ ไม่ว่าจะเป็นการให้การให้การอบรมฟื้นฟูจิตใจ  การบำบัดรักษาโรค  การฝึกอบรมและพัฒนาอาชีพ  และเพื่อเป็นการปราบปรามการค้าประเวณีเด็กและเยาวชน  โดยกำหนดโทษบุคคลซึ่งกระทำชำเราโสเภณีเด็ก  ในสถานการ
ค้าประเวณี  กับให้ศาลถอนอำนาจปกครอง  บิดา  มารดา  หรือผู้ปกครองตลอดจนกำหนดความผิดผู้ทำการโฆษณาชักชวนหรือแนะนำต่อสื่อมวลชนในการค้าประเวณี
             

สาระสำคัญของพระราชบัญญัติป้องกันและปราบปรามการค้าประเวณี พ.ศ. ๒๕๓๙  สรุปได้ดังนี้
             

พระราชบัญญัติฉบับนี้ได้กำหนดเป้าหมายในการปราบปรามไปที่ตัวกลาง  ผู้รับประโยชน์  องค์กรอาชญากรรมที่เกี่ยวกับการค้าหญิงและเด็ก   เจาะจงลักษณะความผิดเป็นตัวบุคคลไม่เน้นการสมคบหรือร่วมกันกระทำความผิดแบบเป็นองค์กรอาชญากรรม   ครอบคลุมถึงบิดามารดา  ผู้ปกครองของบุคคลที่อายุไม่เกิน ๑๘ ปีที่รู้เห็นเป็นใจในการกระทำความผิดเป็นธุระจัดหา  ล่อไป  หรือชักพาไป
                           สถานการค้าประเวณี  ตีความตามกฎหมายได้  ๔ ประเภท คือ
      ๑.  สถานที่ที่จัดไว้เพื่อการค้าประเวณี
      ๒. สถานที่ที่ยอมให้มีการค้าประเวณี
      ๓. สถานที่ใช้ติดต่อเพื่อการค้าประเวณี
      ๔. สถานที่ที่จัดหาบุคคลอื่นในการค้าประเวณี
การกำหนดความผิดและโทษ
(๑) ผู้ที่ติดต่อ  ชักชวน  บุคคล  ตามถนนหรือสาธารณสถาน  เพื่อการค้าประเวณีอันเป็นการ
เปิดเผยและน่าอับอายหรือเดือดร้อนรำคาญแก่สาธารณชน ระวางโทษปรับไม่เกินหนึ่งพันบาท(มาตรา ๕) 

(๒) มั่วสุมในสถานการค้าประเวณี  เพื่อการค้าประเวณีต้องระวางโทษจำคุกไม่เกินหนึ่ง

เดือนหรือปรับไม่เกินหนึ่งพันบาท  หรือทั้งจำทั้งปรับ(มาตรา(๖) 

(๓) ผู้โฆษณาหรือรับโฆษณา  ชักชวน  หรือแนะนำด้วยเอกสาร  สิ่งพิมพ์  เพื่อการค้า

ประเวณีต้องระวางโทษจำคุกตั้งแต่หกเดือนถึงสองปี  หรือปรับตั้งแต่หนึ่งหมื่นบาทถึงสี่หมื่นบาท หรือทั้งจำทั้งปรับ  (มาตรา๗)  

(๔) ผู้กระทำชำเรา  หรือกระทำอื่นใดเพื่อสำเร็จความใคร่ของตนเอง  หรือผู้อื่น  แต่บุคคล
อายุกว่า ๑๕  ปี  แต่ยังไม่เกิน ๑๘  ปี  ในสถานการค้าประเวณี  ต้องระวางโทษจำคุกตั้งแต่หนึ่งปีถึงสามปี  และปรับตั้งแต่สองหมื่นบาทถึงหกหมื่นบาท  หากกระทำต่อเด็กอายุไม่เกิน  ๑๕  ปี  ระวางโทษจำคุกตั้งแต่สองปีถึงหกปี  และปรับตั้งแต่สี่หมื่นบาทถึงหนึ่งแสนสองหมื่นบาท  (มาตรา ๘) 

(๕) ผู้เป็นธุระจัดหา  เพื่อให้บุคคลนั้นกระทำการค้าประเวณีต้องระวางโทษจำคุกตั้งแต่หนึ่ง
ปีถึงสิบปี  และปรับตั้งแต่สองหมื่นบาทถึงสองแสนบาท  (มาตรา๙)


-  กระทำต่อบุคคลอายุกว่า ๑๕  ปี  แต่ยังไม่เกิน ๑๘  ปี  ต้องระวางโทษจำคุกตั้งแต่ ๕ ปี
ถึง ๑๕  ปี  และปรับตั้งแต่หนึ่งแสนบาทถึงสามแสนบาท  (มาตรา ๙วรรคสอง)


-  กระทำต่อเด็กอายุไม่เกิน ๑๕  ปี  ระวางโทษจำคุกตั้งแต่ ๑๐  ปี  ถึง ๒๐  ปี  และรับตั้ง          
แต่สองแสนบาทถึงสี่แสนบาท  (มาตรา ๙ วรรคสาม)
                    - ถ้าการกระทำเป็นการใช้อุบายหลอกลวง  ขู่เข็ญ  ใช้กำลังประทุษร้าย  ใช้อำนาจ         
ครอบงำผิดครองธรรมหรือใช้วิธีข่มขืนใจด้วยประการใด  ระวางโทษหนักขึ้น  ๑ ใน  ๓   แล้วแต่กรณี(มาตรา9วรรคสี่)


                    -  ผู้รับตัวบุคคลเพื่อการค้าประเวณี  ระวางโทษตามบทบัญญัติดังกล่าวด้วย  (มาตรา ๙                     วรรคห้า) 

(๖) บิดา  มารดา  หรือผู้ปกครองบุคคลซึ่งอายุไม่เกิน 18 ปี  มีส่วนร่วมรู้เห็นเป็นใจให้มีกา
กระทำผิดตามมาตรา ๙ วรรคสอง  วรรคสาม  หรือวรรคสี่ต้อง  ระวางโทษจำคุกตั้งแต่สี่ปีถึงยี่สิบปี  และปรับตั้งแต่แปดหมื่นบาทถึงสี่แสนบาท (มาตรา ๑๐)  และหากรู้เห็นเป็นใจให้ค้าประเวณี  พนักงานอัยการยื่นคำร้องศาลให้ถอนอำนาจปกครอง (มาตรา ๑๓)


(๗) ผู้เป็นเจ้าของกิจการค้าประเวณี  ผู้ดูแลหรือผู้จัดการกิจการค้าประเวณี  ต้องระวางโทษ
จำคุกตั้งแต่สามปีถึงสิบห้าปีและปรับตั้งแต่หกหมื่นบาทถึงสามแสนบาท  และกิจการหรือสถานค้าประเวณีมีบุคคลอายุกว่าสิบห้าปีแต่ยังไม่เกินสิบแปดปี  ผู้กระทำต้องระวางโทษจำคุกตั้งแต่ห้าปีถึงสิบห้าปีและปรับตั้ง
แต่หนึ่งแสนบาทถึงสามแสนบาท  หรือมีเด็กอายุยังไม่เกินสิบห้าปี  ผู้กระทำต้องระวางโทษจำคุกตั้งแต่สิบปีถึงยี่สิบปีและปรับตั้งแต่สองแสนบาทถึงสี่แสนบาท (มาตรา ๑๑)

(๘) ผู้ใดหน่วงเหนี่ยว  กักขัง  กระทำด้วยประการใดให้ผู้อื่นปราศจากเสรีภาพ  หรือขู่เข็ญ
ด้วยประการใด  เพื่อให้ผู้อื่นรับทำการค้าประเวณี  ระวางโทษจำคุกตั้งแต่สิบปีถึงยี่สิบปี  และปรับตั้งแต่สองแสนบาทถึงสี่แสนบาท  (มาตรา ๑๒)  ถ้าการกระทำเป็นเหตุให้ผู้ถูกกระทำ

      (๑) ได้รับอันตรายสาหัส  ต้องระวางโทษจำคุกตลอดชีวิต
                                 (๒) ถึงแก่ความตาย  ต้องระวางโทษประหารชีวิต  หรือจำคุกตลอดชีวิตผู้สนับสนุนในการกระทำความผิด  ต้องระวางโทษตามบทบัญญัตินี้ด้วย  และหากผู้กระทำความผิดหรือผู้สนับสนุน  เป็นพนักงานฝ่ายปกครอง  หรือตำรวจ  หรือพนักงานเจ้าหน้าที่หรือเจ้าหน้าที่ในสถานแรกรับหรือสถานคุ้มครองและพัฒนาอาชีพ  ระวางโทษจำคุกตั้งแต่สิบห้าปีถึงยี่สิบปี  และปรับตั้งแต่สามแสนบาทถึงสี่แสนบาท (มาตรา ๑๓)

      
การควบคุมตัวผู้ต้องโทษ  ในระหว่างการสอบสวนของพนักงานสอบสวนหรือการพิจารณาคดีของศาล  อาจขอให้กรมพัฒนาสังคมและสวัสดิการสังคมเป็นผู้ดูแลได้  
     
การคุ้มครองและพัฒนาอาชีพ
     


(๑)  ให้มีคณะกรรมการคุ้มครองและพัฒนาอาชีพ  เรียกโดยย่อว่า  ก.ค.อ. ประกอบด้วยปลัดกระทรวงการพัฒนาสังคมและความมั่นคงของมนุษย์  เป็นประธานกรรมการ  และกรรมการอื่น  โดยมีหน้าที่ในการคุ้มครองและพัฒนาอาชีพของผู้ค้าประเวณี   ฯลฯ  (มาตรา ๑๔ , ๑๕)
                   
(๒)  ให้มีคณะกรรมการคุ้มครองและพัฒนาอาชีพประจำจังหวัด  เรียกโดยย่อว่า ก.ค.อ. จังหวัดโดยมีหน้าที่เป็นศูนย์กลางในการประสานงานระหว่างภาครัฐและเอกชน  และเสนอแนะต่อ ก.ค.อ. ฯลฯ (มาตรา 16,17)

                            (๓)  ให้มีสำนักงานคณะกรรมการคุ้มครองและพัฒนาอาชีพในกรมพัฒนาสังคมและสวัสดิการ  โดยมีหน้าที่รับผิดของงานธุรการของ ก.ค.อ. ฯลฯ       
      
               (๔)  มูลนิธิ  สมาคม  หรือสถาบันอื่นตามกฎกระทรวง  ขออนุญาตจัดตั้งสถานแรกรับ และสถานคุ้มครองและพัฒนาอาชีพ
               (ก)  สถานแรกรับ  คือ  สถานที่ที่ทางราชการหรือของเอกชนซึ่งได้รับอนุญาตจากอธิบดีกรมพัฒนาสังคมและสวัสดิการ จัดตั้งขึ้นเพื่อรับผู้รับการคุ้มครองและพัฒนาอาชีพไว้เป็นการชั่วคราวเพื่อพิจารณาวิธีการคุ้มครองและพัฒนาอาชีพให้เหมาะสมสำหรับแต่บุคคลโดยทำหน้าที่ให้การพิจารณาบุคลิกภาพ  พื้นฐานการศึกษา  อบรม  สาเหตุการกระทำความผิด และทดสอบแนวถนัดกำหนดระยะเวลาไม่เกิน 6 เดือนและพิจารณาจัดส่งตัวไปยังสถานคุ้มครองและพัฒนาอาชีพ

บุคคลที่จะถูกส่งตัวมาสถานแรกรับ  คือ
(๑) ผู้กระทำความผิดตามาตรา ๕ มาตรา ๖  ที่อายุไม่เกิน ๑๘  ปี  และกว่า ๑๘ ปี  (ที่สมัครใจ)  เมื่อพนักงานสอบสวนเปรียบเทียบปรับแล้วส่งมา (มาตรา ๓๓)  
(๒) ผู้กระทำความผิดตามมาตรา ๕,๖ และมาตรา ๗  ที่อายุไม่เกิน ๑๘  ปี และประสงค์จะรับการคุ้มครองและพัฒนาอาชีพ  โดยรับเข้าสถานแรกรับ  (มาตรา ๓๔)  

(๓) ผู้กระทำความผิดตามมาตรา ๕,๖ และมาตรา ๗  ที่อายุ กว่า ๑๘  ปี  และประสงค์จะรับการคุ้มครองและพัฒนาอาชีพ  ซึ่งศาลเห็นสมควรตามประสงค์  โดยรับเข้าสถานแรกรับ

(ข)  สถานคุ้มครองและพัฒนาอาชีพ  คือ  สถานที่ที่ทางราชการหรือเอกชน  ซึ่งได้รับอนุญาตจาก
อธิบดีกรมพัฒนาสังคมและสวัสดิการ  จัดตั้งขึ้นเพื่อคุ้มครองสวัสดิภาพและพัฒนาอาชีพ  โดยทำหน้าที่ให้การดูแลผู้กระทำความผิดที่อายุไม่เกิน ๑๘  ปี  และกว่า ๑๘  ปี  (สมัครใจ)  ต่อจากสถานแรกรับ  กำหนด  เวลาไม่เกิน ๒  ปี  ซึ่งเมื่อครบกำหนดให้จัดส่งบุคคลนั้นกลับไปยังถิ่นที่อยู่หรือภูมิลำเนาของผู้นั้น  

พนักงานเจ้าหน้าที่  (รัฐมนตรีว่าการกระทรวงการพัฒนาสังคมและความมั่นคงของมนุษย์แต่งตั้ง)
      กฎหมายบัญญัติให้พนักงานเจ้าหน้าที่มีอำนาจหน้าที่ ๒  ประการ  คือ
(๑)  เข้าไปในสถานบริการตามกฎหมายว่าด้วยสถานบริการในเวลากลางวัน  และกลางคืน  เพื่อตรวจตราการกระทำความผิดตามพระราชบัญญัติ
(๒)  นำผู้ถูกล่อลวงหรือถูกบังคับให้ทำการค้าประเวณี  ซึ่งยินยอมให้นำตัวไปรับการคุ้มครองและพัฒนาอาชีพส่งพนักงานสอบสวน  เพื่อหาตัวผู้กระทำความผิดมาดำเนินการ  พนักงานเจ้าหน้าที่  ซึ่งกรมพัฒนาสังคมและสวัสดิการเสนอให้แต่งตั้งประกอบด้วย  บุคคลหลายฝ่าย  เช่น  พนักงานฝ่ายปกครอง  เจ้าหน้าที่ตำรวจ  เจ้าหน้าที่สาธารณสุข เจ้าหน้าที่กรมพัฒนาสังคมและสวัสดิการ  เจ้าหน้าที่กรุงเทพมหานคร  
อำนาจหน้าที่ตามพระราชบัญญัติ  ๒  ประการ  ดังกล่าวข้างต้น  สำหรับการดำเนินการตามอำนาจหน้าที่สามารถสรุปได้ดังนี้
(๑)  เจ้าหน้าที่สาธารณสุข  เจ้าหน้าที่กรมพัฒนาสังคมและสวัสดิการ  ไม่มีอำนาจหน้าที่ในการจับกุมผู้กระทำความผิดตามพระราชบัญญัติ  ยกเว้นเจ้าหน้าที่ตำรวจ  ซึ่งมีอำนาจหน้าที่ตามกฎหมายอื่น
(๒)การปฏิบัติตามพระราชบัญญัตินี้เข้าไปได้เฉพาะสถานบริการตามกฎหมายว่าด้วยสถานบริการเท่านั้น

(๓) การเข้าไปในสถานบริการ อาจจะต้องดำเนินการเป็นคณะ ประกอบด้วยเจ้าหน้าที่ตำรวจ  เจ้าหน้าที่สาธารณสุข  เจ้าหน้าที่กรมพัฒนาสังคมและสวัสดิการ  เป็นต้น
๗. พระราชบัญญัติมาตรการในการป้องกันและปราบปรามการค้าหญิงและเด็ก พ.ศ. ๒๕๔๐
  เหตุผลในการใช้พระราชบัญญัตินี้  เนื่องจากปัจจุบันได้มีการกระทำความผิดโดยการซื้อขาย  
จำหน่าย  ชักพา  หรือจัดหา  บุคคลไปด้วยวิธีการใดๆ  โดยมีวัตถุประสงค์เพื่อสนองความใคร่แก่ตนเอง  หรือผู้อื่น  เพื่อการอนาจาร  หรือเพื่อประโยชน์อย่างอื่นอันมิชอบ  ซึ่งกระทำต่อหญิงและเด็กหญิง  ตลอดจนเด็กชายด้วย  นอกจากนั้นในส่วนของผู้กระทำผิดยังมีพฤติการณ์ที่กระทำในรูปของการตระเตรียมสมคบกันเป็นขบวนการเชื่อมโยงทั้งในประเทศและระหว่างประเทศ  ซึ่งเป็นพฤติการณ์ที่เป็นอันตรายต่อสังคมอีกด้วย  จึงได้ปรับปรุงมาตรการในการป้องกันปราบปรามและเพิ่มเติมมาตรการในการเยียวยาช่วยเหลือหญิงและเด็กให้มีประสิทธิภาพยิ่งขึ้น  โดยยกเลิกพระราชบัญญัติว่าด้วยการค้าหญิงและเด็กหญิง พุทธศักราช   ๒๔๗๑
                 สาระสำคัญของพระราชบัญญัติมาตรการในการป้องกันและปราบปรามการค้าหญิงและเด็ก  พ.ศ. ๒๕๔๐  สรุปได้ดังนี้
                 กฎหมายที่เกี่ยวข้องกับการค้าหญิงและเด็ก  มีทั้งในส่วนของประเทศไทยและในระดับระหว่างประเทศ  ได้แก่
· พระราชบัญญัติมาตรการในการป้องกันและปราบปรามการค้าหญิงและเด็ก พ.ศ.๒๕๔๐
· พระราชบัญญัติแก้ไขเพิ่มเติมประมวลกฎหมายอาญา(และที่แก้ไขเพิ่มเติม) พ.ศ.๒๕๔๐
· พระราชบัญญัติป้องกันและปราบปรามการค้าประเวณี พ.ศ.๒๕๓๙
· พระราชบัญญัติคนเข้าเมือง พ.ศ.๒๕๒๒
· พระราชบัญญัติสถานบริการ พ.ศ.๒๕๐๙
· บันทึกข้อตกลงเรื่องแนวทางปฏิบัติร่วมกันระหว่างหน่วยงานที่เกี่ยวข้องในการดำเนินการกรณีการค้าหญิงและเด็กที่ตกเป็นผู้เสียหายจากการค้ามนุษย์ พ.ศ.๒๕๔๐
· พระราชบัญญัติคุ้มครองเด็ก พ.ศ.๒๕๔๖
กฎหมายแต่ละฉบับข้างต้นเกี่ยวข้องกับบุคคล  ๓ กลุ่ม คือ
                           ๑.  ตัวกลาง ผู้รับประโยชน์และองค์กรอาชญากรรมที่เกี่ยวข้องกับการค้าหญิงและเด็ก
                           ๒. กลุ่มผู้ต้องการใช้แรงงานหญิงต่างด้าวและเด็ก  และกลุ่มผู้เป็นลูกค้าของหญิงและเด็กผู้ค้าประเวณี
                           ๓. หญิงและเด็กที่มาใช้แรงงานหรือค้าประเวณีและตกเป็นผู้เสียหายจากการค้ามนุษย์
           
เจตนารมณ์และเป้าหมายของกฎหมายฉบับนี้  เพื่อปราบปรามตัวกลาง ผู้รับประโยชน์ และองค์กรอาชญากรรมที่เกี่ยวข้องกับการค้าหญิงและเด็กเป็นหลัก  และคุ้มครองหญิงและเด็กที่อาจตกเป็นผู้เสียหาย  โดยพนักงานเจ้าหน้าที่สามารถสอดส่องดูแล  ตรวจค้นสถานที่หรือยานพาหนะใดๆ ซึ่งสงสัยว่าจะเกี่ยวข้องกับการค้าหญิงและเด็ก  รวมทั้งสามารถกักตัวหญิงหรือเด็กให้ได้ข้อเท็จจริงและพยานหลักฐานนำไปสู่การปราบปรามการค้าหญิงและเด็ก  

          
คุ้มครองหญิง  เด็กหญิง   และเด็กชาย  ที่ถูกกระทำเพื่อสนองความใคร่ของผู้อื่นเพื่อการอนาจารหรือเพื่อแสวงหาประโยชน์อันมิควรได้โดยชอบสำหรับตนเองหรือผู้อื่นไม่ว่าหญิงหรือเด็กหญิงนั้นจะยินยอมหรือไม่ก็ตาม  อันเป็นการความผิดตามประมวลกฎหมายอาญา  กฎหมายว่าด้วยการป้องกันและ
ปราบปรามการค้าประเวณี  กฎหมายว่าด้วยสวัสดิภาพเด็กและเยาวชน  หรือพระราชบัญญัตินี้  ให้พนักงานเจ้าหน้าที่มีอำนาจไปดำเนินการตามพระราชบัญญัตินี้ (มาตรา ๕) ทั้งนี้ โทษของผู้กระทำผิด เช่น


ผู้ตระเตรียมถูกลงโทษเช่นเดียวกับโทษพยายามกระทำความผิด  (มาตรา ๖)


- ผู้สมคบกันตั้งแต่สองคนขึ้นไปกระทำความผิดโทษจำคุกไม่เกิน ๕ ปี  หรือปรับไม่เกิน 
๕๐,๐๐๐ บาท  หรือทั้งจำทั้งปรับ

พนักงานเจ้าหน้าที่  หมายความว่าข้าราชการไม่ต่ำกว่าระดับ ๓  หรือพนักงานฝ่ายปกครองหรือตำรวจชั้นผู้ใหญ่ซึ่งรัฐมนตรีว่าการกระทรวงการพัฒนาสังคมและความมั่นคงของมนุษย์แต่งตั้งมีอำนาจดังนี้

(๑) สอดส่องดูแลตามท่าอากาศยาน  ท่าเรือ  สถานีรถไฟ  สถานีขนส่ง  สถานบริการ  

โรงงาน  และสาธารณสถานต่าง  ๆ  เพื่อมิให้เกิดการกระทำความผิดดังกล่าว (มาตรา ๘)


(๒)ป้องกันและปราบปรามการกระทำความผิดดังกล่าว  มีอำนาจคือ
                   
(ก)  มีหนังสือเรียกให้บุคคลใดมาให้ถ้อยคำ  หรือให้ส่งเอกสารหรือพยานหลักฐาน

(ข)  ตรวจตัวหญิงหรือเด็กที่มีเหตุอันควรเชื่อได้ว่าเป็นผู้เสียหายจากกระบวนการทำความผิด

(ค)  ตรวจค้นสถานที่  หรือยานพาหนะใด  ๆ  ( มาตรา ๙)

        
(๓)  กักตัวหญิงหรือเด็กเพื่อให้ชี้แจงข้อเท็จจริงหรือเพื่อตรวจสอบเอกสารหรือพยาน
เอกสาร (มาตรา ๑๐)


(๔) ให้การช่วยเหลือหญิง  หรือเด็ก  ในเรื่องอาหาร  ที่พัก  และการส่งกลับไปยังประเทศเดิม   หรือภูมิลำเนาของผู้นั้น  หรือให้ไปรับการดูแลในสถานแรกรับตามกฎหมายว่าด้วยการป้องกันและปราบปรามการค้าประเวณี    สถานแรกรับเด็กตามกฎหมายว่าด้วยสวัสดิภาพเด็กและเยาวชนหรือสถานสงเคราะห์อื่นของรัฐหรือเอกชน (มาตรา  ๑๑)

(๕) ให้อำนาจพนักงานอัยการยื่นคำร้องต่อศาลเพื่อสืบพยานหญิงหรือเด็ก  ซึ่งเป็นผู้เสียหายไว้ก่อนได้
๘. พระราชบัญญัติฟื้นฟูสมรรถภาพคนพิการ พ.ศ. ๒๕๓๔

เหตุผลในการประกาศใช้ พ.ร.บ. ฉบับนี้ ก็เพื่อสนับสนุนส่งเสริมให้คนพิการได้มีโอกาสในด้านต่างๆ สามารถดำรงชีวิต ประกอบอาชีพ และมีส่วนร่วมในกิจกรรมของสังคมเท่าเทียมกับคนปกติทั่วไป   รวมทั้งให้สังคมมีส่วนร่วมในการเกื้อกูล และฟื้นฟูสมรรถภาพคนพิการ  
สาระสำคัญของพระราชบัญญัติการฟื้นฟูสมรรถภาพคนพิการ พ.ศ. ๒๕๓๔  สรุปได้ดังนี้
๑.  คนพิการ  หมายถึง  คนที่มีความผิดปกติ  หรือบกพร่องทางร่างกาย ทางสติปัญญา  หรือทางจิตใจ  ตามประเภทและหลักเกณฑ์ที่กำหนดไว้ในกฎกระทรวง
๒. การฟื้นฟูสมรรถภาพคนพิการ  หมายความว่า  การเสริมสร้างสมรรถภาพ หรือการเสริมสร้างความสามารถของคนพิการให้มีสภาพที่ดีขึ้น  โดยอาศัยวิธีการทางแพทย์  ทางการศึกษา  ทางสังคม  และการฝึกอาชีพ  เพื่อให้คนพิการได้มีโอกาสทำงาน   หรือดำรงชีวิตในสังคมทัดเทียมคนปกติ  
๓.  คนพิการซึ่งประสงค์จะได้รับสิทธิในการสงเคราะห์ตามพระราชบัญญัติการฟื้นฟูสมรรถภาพคนพิการ  พ.ศ. ๒๕๓๔  ให้ยื่นคำขอจดทะเบียนต่อนายทะเบียนกลาง   ณ  สำนักงานคณะกรรมการฟื้นฟูสมรรถภาพคนพิการ  หรือต่อนายทะเบียนจังหวัด  ณ  สำนักงานพัฒนาสังคมและสวัสดิการจังหวัด  ที่ตนมีภูมิลำเนาอยู่  

๔. ให้หัวหน้าสำนักงานคณะกรรมการฟื้นฟูสมรรถภาพคนพิการ  เป็นนายทะเบียนกลาง  และให้พัฒนาสังคมและสวัสดิการจังหวัดเป็นนายทะเบียนจังหวัด 
 ๕.  คนพิการซึ่งได้จดทะเบียนแล้วมีสิทธิได้รับการสงเคราะห์การพัฒนา และการฟื้นฟูสมรรถภาพดังนี้ 
       ๕.๑ ด้านการแพทย์  การรักษาพยาบาล   การฟื้นฟูสมรรถภาพทางการแพทย์ประเภทต่าง ๆ  รวมทั้งอวัยวะเทียม   และอุปกรณ์ในการบำบัดรักษา  

   ๕.๒ ด้านการศึกษา  ให้การศึกษาในทุกระดับที่เหมาะสมกับสภาพความพิการ  รวมทั้งอุปกรณ์การศึกษา  

   ๕.๓  ด้านอาชีพ  การแนะนำอาชีพ  การฝึกอาชีพ  โดยให้สถานประกอบการรับคนพิการเข้าทำงาน  ในอัตราที่เหมาะสมกับลูกจ้างอื่น  

   ๕.๔ ด้านสังคม  การมีส่วนร่วมในกิจกรรมาของสังคม  โดยมีสิ่งอำนวยความสะดวกต่าง ๆ ในอาคารและสถานที่สาธารณ 

๖. ให้มีการจัดตั้งกองทุนขึ้นในสำนักงานคณะกรรมการฟื้นฟูสมรรถภาพคนพิการ  เรียกว่า  กองทุนฟื้นฟูสมรรถภาพคนพิการ  

๗.  กองทุนฟื้นฟูสมรรถภาพคนพิการ  ตั้งขึ้นเพื่อ 
        ๗.๑ ใช้จ่ายเกี่ยวกับการดำเนินงานและสงเคราะห์ช่วยเหลือคนพิการ 

๗.๒ สนับสนุนสถาบันบริการด้านการฟื้นฟูสมรรถภาพคนพิการ  ทางด้านการ
แพทย์  การศึกษา การฝึกอาชีพ  
๘.   กองทุนฟื้นฟูสมรรถภาพคนพิการประกอบด้วย

๘.๑ เงินอุดหนุนจากัฐบาล
            
๘.๒ เงินหรือทรัพย์สินที่ได้รับบริจาคจากประชาชน   หรือจากองค์การทั้งภาย
ในประเทศ  และต่างประเทศ  ที่ได้มาจากการจัดกิจกรรม

๘.๓  ดอกผลของเงินกองทุน และการขายและหาประโยชน์จากทรัพย์สินที่ได้รับบริจาค

๘.๔ รายได้อื่น ๆ
            
๙. ให้รัฐมนตรีว่าการกระทรวงการพัฒนาสังคมและความมั่นคงของมนุษย์มีอำนาจออกกฎกระทรวงกำหนด

๙.๑ ลักษณะอาคาร สถานที่ หรือบริการสาธารณะอื่นที่ต้องมีอุปกรณ์ที่อำนวยความ
สะดวกโดยตรงแก่คนพิการ  

๙.๒ ให้นายจ้างหรือเจ้าของสถานประกอบการของเอกชนรับคนพิการเข้าทำงานตามลักษณะงานในอัตราส่วนที่เหมาะสมกับลูกจ้างอื่น 

๑๐.กรณีที่นายจ้างหรือเจ้าของสถานประกอบการประสงค์จะไม่รับคนพิการเข้าทำงานตามสัดส่วนที่กำหนดโดยจะขอส่งเงินเข้ากองทุนฟื้นฟูสมรรถภาพคนพิการตามอัตราที่กำหนดในกฎกระทรวงก็ได้

๑๑.นายจ้างหรือเจ้าของประกอบการซึ่งรับคนพิการเข้าทำงานมีสิทธินำเงินค่าจ้างที่จ่ายให้คนพิการมาหักเป็นค่าใช้จ่ายตามประมวลรัษฎากร  ได้เป็น ๒ เท่า  ของจำนวนที่จ่ายจริง  
หมายเหตุ  ปัจจุบันอยู่ระหว่างการเสนอขอแก้ไข โดยเปลี่ยนเป็นร่างพระราชบัญญัติส่งเสริมและพัฒนาคุณภาพชีวิตคนพิการ  พ.ศ. …..  เพื่อเปลี่ยนหลักการจากการสงเคราะห์และฟื้นฟูสมรรถภาพคนพิการ  เป็นการส่งเสริมและพัฒนาคุณภาพชีวิตคนพิการให้มีส่วนร่วมในการพัฒนาสังคมอย่างมีคุณค่า  ขณะนี้อยู่ระหว่างการพิจารณาของคณะรัฐมนตรี
๙. พระราชบัญญัติควบคุมการขอทาน พุทธศักราช ๒๔๘๔ 

               
เนื่องจากพระราชบัญญัติควบคุมการขอทาน พุทธศักราช ๒๔๘๔ ได้ใช้บังคับมาเป็นเวลานานแล้ว การขอทานมีความซับซ้อน เป็นอาชีพ เป็นแก๊งขู่เข็ญเด็ก คนชรา คนพิการ  อันเป็นภัยต่อสวัสดิภาพต่อบุคคลเหล่านั้น  ขณะนี้จึงมีการเสนอแก้ไขปรับโครงสร้างพระราชบัญญัติคนขอทานใหม่        สาระสำคัญของพระราชบัญญัติควบคุมการขอทาน พุทธศักราช  ๒๔๘๔  สรุปได้ดังนี้

๑.  ห้ามมิให้บุคคลใดทำการขอทาน    คือ “ การขอทรัพย์สินของผู้อื่นโดยมิได้ทำงานการงานอย่างใดหรือให้ทรัพย์สินสิ่งใดตอบแทนและมิใช่เป็นการขอกันในฐานญาติมิตร  และ รวมถึง “การขับร้อง  การดีด  สี  ตี  เป่า  การแสดงการเล่นต่าง ๆ หรือการกระทำอย่างอื่นใดในทำนองเดียวกันนั้น เมื่อมิได้มีข้อตกลงหรือโดยปริยาย  ที่จะเรียกเก็บค่าดู  ค่าฟัง  แต่ขอทรัพย์สินตามแต่ผู้ฟัง  ผู้ดูจะสมัครใจให้”

๒.  กำหนดให้พนักงานฝ่ายปกครองหรือตำรวจและพนักงานฝ่ายปกครองหรือตำรวจชั้นผู้ใหญ่ตามความในประมวลกฎหมายวิธีพิจารณาความอาญา เป็นพนักงานเจ้าหน้าที่ตามพระราชบัญญัตินี้ และให้หมายความตลอดถึงบุคคลซึ่งรัฐมนตรีว่าการกระทรวงการพัฒนาสังคมและความมั่นคงของมนุษย์แต่งตั้งให้มีหน้าที่ปฏิบัติการอย่างใดอย่างหนึ่งตามพระราชบัญญัตินี้ด้วย

๓.  เมื่อปรากฏจากการสอบสวนว่าผู้ใดทำการขอทาน  และผู้นั้นเป็นคนชราภาพหรือเป็นคนวิกลจริต พิการหรือเป็นคนมีโรค  ซึ่งไม่สามารถประกอบอาชีพอย่างใดและไม่มีทางเลี้ยงชีพอย่างอื่น  ทั้งไม่
มีญาติมิตรอุปการะเลี้ยงดู ก็ให้พนักงานเจ้าหน้าที่ส่งตัวไปยังสถานสงเคราะห์ และหากผู้ทำการขอทานไม่อยู่ในลักษณะดังกล่าวก็ให้สั่งให้ผู้ทำการขอทานนั้นไปติดต่อกับสำนักงานจัดหางานของรัฐบาล  แต่ถ้าภายใน 
๓๐ วัน  ผู้รับคำสั่งไม่ไปติดต่อสำนักงานจัดหางาน  หรือไปติดต่อแล้วไม่ยอมรับการช่วยเหลือโดยไม่มีเหตุอันสมควรเป็นข้อแก้ตัว  หรือได้รับการช่วยเหลือแล้วต่อมาได้ละทิ้งการช่วยเหลือนั้นเสีย หรือใช้อุบายหลีกเลี่ยงไม่ยอมทำงานหรือรับการช่วยเหลือซึ่งได้จัดการช่วยเหลือให้มีงานทำหรือมีที่อยู่กินอาศัย และปรากฏว่าผู้นั้นทำการขอทานอีกให้ส่งตัวไปยังแหล่งประกอบการงาน  ตามกฎหมายว่าด้วยการจัดหางานให้ผู้ไร้อาชีพ

๔. สำหรับผู้ถูกส่งตัวไปยังสถานสงเคราะห์นั้นอยู่ในอำนาจควบคุมของอธิบดีหรือผู้ที่ได้รับมอบหมาย(ผู้ว่าราชการจังหวัดหรือนายกเทศมนตรี)  โดยมีอำนาจตราข้อบังคับกำหนดวินัยแห่งความประพฤติได้ ซึ่งโทษทางวินัยพึงทำได้ไม่เกินกว่าที่กำหนด คือ ขังหรือขังห้องมืด , ตัดหรือลดประโยชน์อันจัดขึ้นเพื่อดำเนินการควบคุม


๕. ถ้าปรากฏว่าผู้ถูกส่งตัวไปยังสถานสงเคราะห์นั้นมีที่อาศัย  และทางดำรงชีพพอสมควรแก่อัตภาพให้อธิบดีหรือผู้ที่ได้รับมอบหมายพิจารณาปล่อยตัวไป   ถ้าบุคคลนั้นเป็นโรคเรื้อน  วัณโรค  หรือโรคติดต่ออันตรายจะต้องมีหลักฐานแสดงว่าได้พ้นเขตระยะติดต่อแพร่หลาย  หรือเมื่อปล่อยตัวไปแล้วจะไปอยู่ในที่ซึ่งมีขอบเขตจำกัดการแพร่หลายของโรค

๖.หากผู้ที่ถูกส่งตัวไปยังสถานสงเคราะห์หรือที่อื่นใดไม่ไปหรือหลบหนีจากสถานสงเคราะห์ต้องระวางโทษปรับไม่เกินหนึ่งร้อยบาทหรือจำคุกไม่เกินหนึ่งเดือนหรือทั้งปรับทั้งจำ
๑๐. พระราชบัญญัติส่งเสริมการจัดสวัสดิการสังคม พ.ศ ๒๕๔๖
             
หลักการและเหตุผล   เนื่องจากรัฐธรรมนูญ  มาตรา ๘๐   กำหนดให้รัฐต้องคุ้มครองและพัฒนาเด็กและเยาวชน ส่งเสริมความเสมอภาคของหญิงและชาย เสริมสร้างและพัฒนาความเป็นปึกแผ่นของครอบครัวและความเข้มแข็งของชุมชน  รวมทั้งรัฐต้องสงเคราะห์คนชรา ผู้ยากไร้  ผู้พิการหรือทุพพลภาพ  และผู้ด้อยโอกาสให้มีคุณภาพชีวิตที่ดีและพึ่งตนเองได้ จึงสมควรมีกฎหมายว่าด้วยการส่งเสริมการจัดสวัสดิการสังคมของประเทศ  ซึ่งกฎหมายนี้จะมีผลให้การปฏิบัติตามรัฐธรรมนูญและนโยบายของรัฐบาลในการส่งเสริมและพัฒนา การสงเคราะห์ประชาชนกลุ่มเป้าหมายให้มีประสิทธิภาพมากขึ้น 
             
วัตถุประสงค์  เพื่อให้เป็นกฎหมายแม่บทในการส่งเสริมและประสานงานการจัดสวัสดิการสังคมทุกประเภท และมีบทบัญญัติที่เชื่อมโยงไปสู่กฎหมายเฉพาะเรื่องเฉพาะด้าน ซึ่งได้ดำเนินการในส่วนของภาครัฐและองค์กรปกครองส่วนท้องถิ่น  ตลอดจนส่งเสริมและสนับสนุนให้บุคคล ครอบครัว ชุมชน องค์กรปกครองส่วนท้องถิ่น องค์กรเอกชน องค์กรวิชาชีพ สถาบันศาสนาและองค์กรอื่น ได้เข้ามามีส่วนร่วมในการจัดสวัสดิการสังคมในทุกระดับ ทั้งนี้ เพื่อประโยชน์ในการช่วยเหลือบุคคลหรือกลุ่มบุคคลเป้าหมายที่พึงได้รับความช่วยเหลือให้มีประสิทธิภาพ ทั่วถึง เหมาะสม  และเป็นธรรม ตลอดจนสร้างความมั่นคงทางสังคมและประเทศชาติ
             ขอบเขตเนื้อหาของกฎหมาย   

                    
พระราชบัญญัติส่งเสริมการจัดสวัสดิการสังคม พ.ศ ๒๕๔๖  ฉบับนี้ ได้ให้ความหมายของคำว่า “สวัสดิการสังคม” หมายถึง ระบบการจัดบริการทางสังคมซึ่งเกี่ยวกับการป้องกันการแก้ไขปัญหาการพัฒนาและการส่งเสริมความมั่นคงทางสังคมเพื่อตอบสนองความจำเป็นขั้นพื้นฐานของประชาชน  ให้มีคุณภาพชีวิตที่ดี  และพึ่งตนเองได้อย่างทั่วถึง เหมาะสม เป็นธรรมและให้เป็นไปตามมาตรฐานทั้งทางด้านการศึกษาสุขภาพอนามัย ที่อยู่อาศัย การทำงาน และการมีรายได้ นันทนาการ กระบวนการยุติธรรม และบริการทางสังคมทั่วไปโดยคำนึงถึงศักดิ์ศรีความเป็นมนุษย์  สิทธิที่ประชาชนจะต้องได้รับ และการมีส่วนร่วมในการจัดสวัสดิการสังคมทุกระดับ และ“การจัดสวัสดิการสังคม”  หมายถึง  การจัดบริการสวัสดิการสังคมตามมาตรฐานที่คณะกรรมการส่งเสริมการจัดสวัสดิการสังคมแห่งชาติกำหนด ตลอดจน“ผู้รับบริการสวัสดิการ” หมายถึง  บุคคลหรือกลุ่มบุคคลซึ่งอยู่ในสภาวะยากลำบากหรือที่จำเป็นต้องได้รับความช่วยเหลือ เช่น เด็ก เยาวชน คนชรา ผู้ยากไร้  ผู้พิการหรือทุพพลภาพ ผู้ด้อยโอกาส ผู้ถูกละเมิดทางเพศ หรือกลุ่มบุคคลอื่นตามที่คณะกรรมการส่งเสริมการจัดสวัสดิการสังคมแห่งชาติกำหนด สำหรับพระราชบัญญัติส่งเสริมการจัดสวัสดิการสังคมฉบับนี้ประกอบด้วย ๕ หมวด ๔๑ มาตรา ดังนี้
             

- หมวดที่  ๑ วางแนวการจัดสวัสดิการสังคม  ให้คำนึงถึงผู้รับบริการสวัสดิการสังคม   กำหนดสาขา   ลักษณะหรือรูปแบบและวิธีการจัดสวัสดิการสังคม   การส่งเสริมและสนับสนุนให้บุคคล  ครอบครัว  ชุมชน องค์กรปกครองส่วนท้องถิ่น องค์กรวิชาชีพ สถาบันศาสนา และองค์กรอื่นได้เข้ามามีส่วน
ร่วมในการจัดสวัสดิการสังคมและให้เป็นไปตามมาตรฐานที่คณะกรรมการส่งเสริมการจัดสวัสดิการสังคมแห่งชาติกำหนด 

             
   -  หมวดที่  ๒   กำหนดให้มีคณะกรรมการส่งเสริมสวัสดิการสังคมแห่งชาติ  (ก.ส.ค.)  โดยมีนายกรัฐมนตรีเป็นประธานเพื่อให้มีอำนาจหน้าที่ในการเสนอแนะนโยบาย    มาตรการ   แผนงาน   แนวการจัดสวัสดิการสังคม   วางระเบียบเกี่ยวกับการรับรองมาตรฐานองค์การสวัสดิการสังคม  นักสังคมสงเคราะห์และอาสาสมัคร วางระเบียบการจัดสวัสดิการสังคมเกี่ยวกับการประสาน การส่งเสริมและสนับสนุน การควบคุมและการบริหารกองทุนส่งเสริมการจัดสวัสดิการสังคม เป็นต้น             

-        
    
  -  หมวดที่  3   กำหนดให้มีคณะกรรมการส่งเสริมสวัสดิการสังคมจังหวัด    (ก.ส.จ.)  โดยมีผู้ว่าราชการจังหวัดเป็นประธานและกำหนดให้มีคณะกรรมการส่งเสริมสวัสดิการสังคมกรุงเทพมหานครโดยมีผู้ว่าราชการกรุงเทพมหานครเป็นประธานเพื่อให้มีอำนาจหน้าที่ส่งเสริมการจัดสวัสดิการสังคมในระดับจังหวัด และกรุงเทพมหานค

-  หมวดที่  ๔  กำหนดให้มีกองทุนส่งเสริมการจัดสวัสดิการสังคมมีปลัดกระทรวงการพัฒนาสังคมและความมั่นคงของมนุษย์ เป็นประธาน มีอำนาจหน้าที่ในการบริหารกองทุนและอนุมัติจ่ายเงิน
สนับสนุนองค์การสวัสดิการสังคมหรือปฏิบัติงานด้านสวัสดิการสังคม (มาตรา ๒๔ มาตรา๒๗ และมาตรา๒๙)  และจัดให้มีคณะกรรมการติดตามและประเมินผลการดำเนินงานของกองทุนด้วย


 - หมวดที่ ๕  จัดให้มีการส่งเสริมการดำเนินงานขององค์กรสาธารณประโยชน์โดยกำหนดให้มูลนิธิ สมาคมที่มีวัตถุประสงค์ในการจัดสวัสดิการสังคม หรือองค์กรภาคเอกชนที่มีผลงานเกี่ยวกับการจัดสวัสดิการสังคมตามมาตรฐานที่คณะกรรมการกำหนด ยื่นขอรับรองเป็นองค์กรสาธารณประโยชน์และขอรับการสนับสนุนจากกองทุนส่งเสริมการจัดสวัสดิการสังคมในการจัดทำโครงการเพื่อป้องกันแก้ไขปัญหาสังคมและพัฒนาสังคมได้

หมายเหตุ      พระราชบัญญัตินี้มีผลบังคับใช้ในวันที่  ๒๙  มีนาคม  ๒๕๔๗
ขณะนี้อยู่ระหว่างการจัดทำร่างประกาศกระทรวง  กฎกระทรวง และระเบียบที่เกี่ยวข้องเพื่อให้การบังคับใช้กฎหมายเป็นไปอย่างมีประสิทธิภาพ

๑๑. พระราชบัญญัติผู้สูงอายู พ.ศ. ๒๕๔๖
 
หลักการและเหตุผล  โดยที่มาตรา ๕๔ ของรัฐธรรมนูญแห่งราชอาณาจักรไทย  ได้บัญญัติเกี่ยวกับสิทธิผู้สูงอายุ  ให้มีสิทธิได้รับความช่วยเหลือจากรัฐ  ทั้งนี้  เพื่อให้เป็นไปตามที่กฎหมายบัญญัติ และเพื่อให้ได้กฎหมายที่ครอบคลุมทุกด้านสำหรับผู้สูงอายุ  ดังนั้น  เพื่อให้การดำเนินงานเกี่ยวกับการคุ้มครอง  การ
ส่งเสริม และการสนับสนุนต่อสิทธิและประโยชน์ของผู้สูงอายุเป็นไปอย่างมีประสิทธิภาพ และสอดคล้องกับบทบัญญัติของรัฐธรรมนูญแห่งราชอาณาจักรไทย จึงจำเป็นต้องตราพระราชบัญญัตินี้
            รัฐธรรมนูญแห่งราชอาณาจักรไทย พุทธศักราช ๒๕๔๐
              มาตรา ๕๔ บุคคลซึ่งมีอายุเกินหกสิบปบริบูรณและไมมีรายไดเพียงพอแกการยังชีพ มีสิทธิไดรับความชวยเหลือจากรัฐ ทั้งนี้ ตามที่กฎหมายบัญญัติ
              มาตรา ๘๐ รัฐตองคุมครองและพัฒนาเด็กและเยาวชน สงเสริมความเสมอภาคของหญิงและชาย เสริมสรางและพัฒนาความเปนปกแผนของครอบครัว และความเขมแข็งของชุมชน
            รัฐตองสงเคราะหคนชรา ผูยากไร ผูพิการหรือทุพพลภาพและผูดอยโอกาส ใหมีคุณภาพชีวิตที่ดีและพึ่งตนเองได
             สาระสำคัญของพระราชบัญญัติผู้สูงอายุ พ.ศ.  ๒๕๔๖     สรุปได้ดังนี้
               “ผู้สูงอายุ”  หมายความว่า  บุคคลซึ่งมีอายุเกินหกสิบปีบริบูรณ์ขึ้นไปและมีสัญชาติไทย
              ส่วนคนชราตามรัฐธรรมนูญ มาตรา ๘๐ อาจมีอายุต่ำกว่า ๖๐ ปี แต่มีสภาพร่างกายชรา เนื่องจากร่างการมีข้อบกพร่อง และอาจจะไม่มีสัญชาติไทยไทยก็ได้ซึ่งจะได้รับความช่วยเหลือตามพระราชบัญญัติส่งเสริมการจัดสวัสดิการสังคม พ.ศ.๒๕๔๖ แต่ไม่ได้รับความช่วยเหลือตามพระราชบัญญัติผู้สูงอายุ พ.ศ.  ๒๕๔๖นี้
                กลไกการบริหารจัดการตามพระราชบัญญัติผู้สูงอายุ พ.ศ. ๒๕๔๖
                รัฐมนตรีผู้รับผิดชอบ            
                 “รัฐมนตรีผู้รับผิดชอบ”  หมายความว่า  รัฐมนตรีเจ้าสังกัดของหน่วยงานที่ได้รับมอบหมายให้รับผิดชอบเกี่ยวกับการคุ้มครอง การส่งเสริม และการสนับสนุนผู้สูงอายุตามมาตรา ๑๑
   หมายถึง   รัฐมนตรีเจ้ากระทรวงที่คณะกรรมการผู้สูงอายุแห่งชาติได้เสนอความเห็นต่อนายกรัฐมนตรี  เพื่อพิจารณาและประกาศกำหนดให้หน่วยงานในสังกัดกระทรวงนั้นรับผิดชอบกิจกรรมที่รับรองสิทธิของผู้สูงอายุ เช่น รัฐมนตรีว่าการกระทรวงสาธารณสุขรับผิดชอบตามมาตรา ๑๑(๑) รัฐมนตรีว่าการกระทรวงศึกษาธิการรับผิดชอบตามมาตรา ๑๑(๒) รัฐมนตรีว่าการกระทรวงการพัฒนาสังคมและความมั่นคงของมนุษย์รับผิดชอบตามมาตรา ๑๑(๔) ทั้งนี้ บางอนุมาตรา)อาจมีรัฐมนตรีรับผิดชอบมากกว่า ๑  กระทรวงได้ โดยคำนึงถึงความเชี่ยวชาญเฉพาะด้าน  ความสัมพันธ์กับภารกิจหลักและปริมาณงานในความรับผิดชอบ รวมทั้งการมีส่วนร่วมของภาคประชาชนประกอบด้วยเป็นสำคัญ 
               รัฐมนตรีรักษาการ

  ให้นายกรัฐมนตรีและรัฐมนตรีว่าการกระทรวงการพัฒนาสังคมและความมั่นคงของมนุษย์รักษาการตามพระราชบัญญัตินี้  และมีอำนาจออกประกาศหรือระเบียบเพื่อปฏิบัติตามพระราชบัญญัตินี้  ทั้งนี้  ในส่วนที่เกี่ยวกับราชการของกระทรวงนั้น

  ประกาศ  หรือระเบียบเมื่อได้ประกาศในราชกิจจานุเบกษาแล้ว  ให้ใช้บังคับได้
                 ทั้งนี้ จะเห็นว่า กฎหมายกำหนดให้นายกรัฐมนตรีและรัฐมนตรีว่าการกระทรวงการพัฒนาสังคมและความมั่นคงของมนุษย์รักษาการตามพระราชบัญญัตินี้ เพื่อออกระเบียบ คำสั่ง ประกาศในการปฏิบัติการทั่วไปตามกฎหมายว่าด้วยผู้สูงอายุ และรัฐมนตรีว่าการกระทรวงการพัฒนาสังคมและความมั่นคงของมนุษย์ยังมีอำนาจออกประกาศตามที่ได้รับมอบหมายในมาตรา ๑๑ ด้วย

        
    
คณะกรรมการผู้สูงอายุแห่งชาติ
        

องค์ประกอบของคณะกรรมการ

 ให้มีคณะกรรมการผู้สูงอายุแห่งชาติ  เรียกโดยย่อว่า  “กผส.” ประกอบด้วย
                (๑)  นายกรัฐมนตรีเป็นประธานกรรมการ
                (๒) รัฐมนตรีว่าการกระทรวงการพัฒนาสังคมและความมั่นคงของมนุษย์เป็นรองประธาน
กรรมการ  คนที่หนึ่ง

   (๓)  ประธานสมาคมสภาผู้สูงอายุแห่งประเทศไทยในพระราชูปถัมภ์สมเด็จพระศรีนครินทราบรมราชชนนี  เป็นรองประธานกรรมการ  คนที่สอง

   (๔)  ปลัดกระทรวงการคลัง ปลัดกระทรวงการต่างประเทศ  ปลัดกระทรวงการพัฒนาสังคมและความมั่นคงของมนุษย์  ปลัดกระทรวงมหาดไทย  ปลัดกระทรวงแรงงาน  ปลัดกระทรวงศึกษาธิการ  
ปลัดกระทรวงสาธารณสุข  ปลัดกรุงเทพมหานคร  ผู้อำนวยการสำนักงบประมาณ  เลขาธิการคณะกรรมการพัฒนาการเศรษฐกิจและสังคมแห่งชาติ  ประธานสภาสังคมสงเคราะห์แห่งประเทศไทยในพระบรมราชูปถัมภ์  เลขาธิการสภากาชาดไทยเป็นกรรมการโดยตำแหน่ง

   (๕)  กรรมการผู้ทรงคุณวุฒิซึ่งคณะรัฐมนตรีแต่งตั้งจากผู้แทนองค์กรเอกชนที่เกี่ยวข้องกับงานในด้านการคุ้มครอง การส่งเสริม  และการสนับสนุนสถานภาพ  บทบาท  และกิจกรรมของผู้สูงอายุ  จำนวนไม่เกินห้าคน

   (๖)  กรรมการผู้ทรงคุณวุฒิซึ่งคณะรัฐมนตรีแต่งตั้ง จำนวนไม่เกินห้าคน  ให้ผู้อำนวยการสำนักงานส่งเสริมสวัสดิภาพและพิทักษ์เด็ก เยาวชน ผู้ด้อยโอกาส คนพิการ  และผู้สูงอายุ กระทรวงการพัฒนาสังคมและความมั่นคงของมนุษย์  เป็นกรรมการและเลขานุการ  ผู้อำนวยการสำนักส่งเสริมและพิทักษ์ผู้สูงอายุ  สำนักงานส่งเสริมสวัสดิภาพและพิทักษ์เด็ก  เยาวชน  ผู้ด้อยโอกาส  คนพิการ  และผู้สูงอายุ  กระทรวงการพัฒนาสังคมและความมั่นคงของมนุษย์  และผู้อำนวยการสถาบันเวชศาสตร์ผู้สูงอายุ  กรมการแพทย์  กระทรวงสาธารณสุขเป็นผู้ช่วยเลขานุการ
             อำนาจหน้าที่ของกรรมการ กผส.


ให้คณะกรรมการมีอำนาจหน้าที่ดังต่อไปนี้
๑)   กำหนดนโยบายและแผนหลักเกี่ยวกับการคุ้มครอง  การส่งเสริม  และการสนับสนุนสถานภาพ  บทบาท  และกิจกรรมของผู้สูงอายุโดยความเห็นชอบของคณะรัฐมนตรี  ทั้งนี้  ต้องส่งเสริมและสนับสนุนให้สถาบันครอบครัวได้มีส่วนร่วมในการช่วยดูแลผู้สูงอายุ

(๒) กำหนดแนวทางปฏิบัติตามนโยบายและแผนหลักตาม  (๑)  ตลอดจนประสานงานติดตามและประเมินผลการปฏิบัติตามนโยบายและแผนหลักดังกล่าว
 
(๓)  พิจารณาให้การสนับสนุนและช่วยเหลือกิจกรรมของหน่วยงานของรัฐและภาคเอกชนเกี่ยวกับการสงเคราะห์และการพัฒนาผู้สูงอายุ

(๔)  กำหนดระเบียบเกี่ยวกับการบริหารกองทุน  การจัดหาผลประโยชน์และการจัดการกองทุนโดยความเห็นชอบของกระทรวงการคลังตามมาตรา  ๒๐  (๑)


(๕)  กำหนดระเบียบเกี่ยวกับการพิจารณาอนุมัติการจ่ายเงินเพื่อการคุ้มครอง  การส่งเสริม  และการสนับสนุนผู้สูงอายุตามมาตรา  ๒๐  (๒)


(๖)  กำหนดระเบียบเกี่ยวกับการจัดทำรายงานสถานะการเงินและการบริหารกองทุนตามมาตรา  ๒๐  (๓)  


(๗)  กำหนดระเบียบเกี่ยวกับการรับเงิน  การจ่ายเงิน  และการเก็บรักษาเงินกองทุน  โดยความเห็นชอบของกระทรวงการคลังตามมาตรา  ๒๑

(๘)  กำหนดระเบียบอื่นที่เกี่ยวข้องเพื่อปฏิบัติการตามพระราชบัญญัตินี้

(๙)  เสนอความเห็นและข้อสังเกตต่อคณะรัฐมนตรีให้มีหรือแก้ไขกฎหมายที่เกี่ยวกับการคุ้มครอง  การส่งเสริม  และการสนับสนุน  สถานภาพ  บทบาท  และกิจกรรมของผู้สูงอายุ

(๑๐)  เสนอรายงานสถานการณ์เกี่ยวกับผู้สูงอายุของประเทศต่อคณะรัฐมนตรีอย่างน้อยปีละหนึ่งครั้ง

(๑๑)  พิจารณาเรื่องอื่นใดเกี่ยวกับผู้สูงอายุตามที่พระราชบัญญัตินี้หรือกฎหมายอื่นบัญญัติให้เป็นอำนาจหน้าที่ของคณะกรรมการหรือตามที่
   

สำนักงานแลขานุการคณะกรรมการ  กผส.

  ให้สำนักส่งเสริมและพิทักษ์ผู้สูงอายุ  สำนักงานส่งเสริมสวัสดิภาพและพิทักษ์เด็ก  เยาวชน  ผู้ด้อยโอกาส  คนพิการ  และผู้สูงอายุ  กระทรวงการพัฒนาสังคมและความมั่นคงของมนุษย์  มีอำนาจหน้าที่ดำเนินการต่าง ๆ เกี่ยวกับการคุ้มครอง  การส่งเสริม และการสนับสนุนที่เกี่ยวข้องกับผู้สูงอายุ  และรับผิดชอบในงานธุรการและงานวิชาการของคณะกรรมการ  และให้มีอำนาจหน้าที่ดังต่อไปนี้

  (๑) จัดทำแนวทางปฏิบัติตามนโยบายและแผนหลักเกี่ยวกับการคุ้มครอง  การส่งเสริม  และการสนับสนุนสถานภาพ  บทบาทและกิจกรรมของผู้สูงอายุเสนอต่อคณะกรรมการ

  (๒) รวบรวมข้อมูล  ศึกษา วิจัย  และพัฒนาเกี่ยวกับงานคุ้มครอง  ส่งเสริม  และสนับสนุนที่เกี่ยวกับผู้สูงอายุ

  (๓) เป็นศูนย์กลางในการประสานงาน เผยแพร่  และประชาสัมพันธ์งานหรือกิจกรรมเกี่ยวกับผู้สูงอายุ

  (๔) สร้างระบบการดูแลผู้สูงอายุในชุมชน

  (๕) ร่วมมือและประสานงานกับราชการบริหารส่วนกลาง  ราชการบริหารส่วนภูมิภาค  ราชการบริหารส่วนท้องถิ่น  และรัฐวิสาหกิจ  ตลอดจนองค์กรอื่นในการจัดให้ผู้สูงอายุได้รับการคุ้มครอง การส่งเสริม  และการสนับสนุนตามพระราชบัญญัตินี้และกฎหมายอื่นที่เกี่ยวข้อง

  (๖) ติดตามและประเมินผลการปฏิบัติตามแผนหลักของหน่วยงานที่เกี่ยวข้อง  แล้วรายงานต่อคณะกรรมการ

  (๗) พิจารณาเสนอความเห็นต่อคณะกรรมการในการให้มีหรือแก้ไขกฎหมายที่เกี่ยวกับ  การคุ้มครอง  การส่งเสริม  และการสนับสนุนสถานภาพ  บทบาท และกิจกรรมของผู้สูงอายุ

  (๘) ปฏิบัติหน้าที่อื่นตามที่คณะกรรมการมอบหมาย
             
สิทธิประโยชน์ที่ผู้สูงอายุได้รับตามพระราชบัญญัติผู้สูงอายุ พ.ศ. 2546
               เนื่องจากกฎหมายฉบับนี้ได้มีบทบัญญัติในการรับรองสิทธิของบุคคล ซึ่งมีอายุเกินหกสิบปีบริบูรณ์และมีสัญชาติไทย ให้มีสิทธิได้รับการคุ้มครอง  การส่งเสริม และการสนับสนุนตามเงื่อนไขที่บัญญัติไว้ในมาตรา ๑๑ แห่งพระราชบัญญัติผู้สูงอายุ  พ.ศ. ๒๕๔๖   ดังต่อไปนี้
 
  (๑) การบริการทางการแพทย์และการสาธารณสุขที่จัดไว้โดยให้ความสะดวกและรวดเร็วแก่ผู้สูงอายุเป็นกรณีพิเศษ

  (๒) การศึกษา  การศาสนา  และข้อมูลข่าวสารที่เป็นประโยชน์ต่อการดำเนินชีวิต

  (๓) การประกอบอาชีพหรือฝึกอาชีพที่เหมาะสม

  (๔) การพัฒนาตนเองและการมีส่วนร่วมในกิจกรรมทางสังคม  การรวมกลุ่มในลักษณะเครือข่ายหรือชุมชน

  (๕) การอำนวยความสะดวกและความปลอดภัยโดยตรงแก่ผู้สูงอายุในอาคาร  สถานที่  ยานพาหนะหรือการบริการสาธารณะอื่น

  (๖)  การช่วยเหลือด้านค่าโดยสารยานพาหนะตามความเหมาะสม

  (๗) การยกเว้นค่าเข้าชมสถานที่ของรัฐ

  (๘) การช่วยเหลือผู้สูงอายุซึ่งได้รับอันตรายจากการถูกทารุณกรรมหรือถูกแสวงหาประโยชน์โดยมิชอบด้วยกฎหมายหรือถูกทอดทิ้ง

  (๙) การให้คำแนะนำ  ปรึกษา  ดำเนินการอื่นที่เกี่ยวข้องในทางคดี  หรือในทางการแก้ไขปัญหาครอบครัว

  (๑๐)  การจัดที่พักอาศัย  อาหารและเครื่องนุ่งห่มให้ตามความจำเป็นอย่างทั่วถึง

  (๑๑)  การสงเคราะห์เบี้ยยังชีพตามความจำเป็นอย่างทั่วถึงและเป็นธรรม

  (๑๒) การสงเคราะห์ในการจัดการศพตามประเพณี

  (๑๓) การอื่นตามที่คณะกรรมการประกาศกำหนด
       
  

กรณีผู้สูงอายุได้รับสิทธิตามกฎหมายอื่น

การเรียกร้องสิทธิหรือการได้มาซึ่งสิทธิหรือประโยชน์ของผู้สูงอายุตามพระราชบัญญัตินี้  ไม่เป็นการตัดสิทธิหรือประโยชน์ที่ผู้สูงอายุจะได้รับตามที่บัญญัติไว้ในกฎหมายอื่น  เช่น ผู้สูงอายุได้รับสิทธิเบิกค่ารักษาพยาบาล เนื่องจากเป็นข้าราชการบำนาญ ก็สามารถเบิกค่ารักษาพยาบาลตามพระราชกฤษฎีกาเงินสวัสดิการเกี่ยวกับค่ารักษาพยาบาลนั้นต่อไปได้   แต่จะได้สิทธิพิเศษตามกฎหมายผู้สูงอายุเพิ่มขึ้นเป็นบริการที่สะดวก รวดเร็วและกรณีกรณีพิเศษมากขึ้น 
           
สิทธิประโยชน์ของบุคคลที่เลี้ยงดูผู้สูงอายุ

  ผู้อุปการะเลี้ยงดูบุพการีซึ่งเป็นผู้สูงอายุที่ไม่มีรายได้เพียงพอแก่การยังชีพ  ผู้นั้นมีสิทธิได้รับการลดหย่อนภาษี  ทั้งนี้ ตามหลักเกณฑ์ วิธีการ  และเงื่อนไขที่กำหนดในประมวลรัษฎากร
กองทุนผู้สูงอายุ
                เนื่องจากพระราชบัญญัติผู้สูงอายุ พ.ศ. ๒๕๔๖ กำหนดให้มีการจัดตั้งกองทุนผู้สูงอายุเพื่อเป็นทุนใช้จ่ายเกี่ยวกับการคุ้มครอง  การส่งเสริม  และการสนับสนุนผู้สูงอายุในเรื่องต่างๆ ซึ่งกำหนดคณะกรรมการผู้สูงอายุแห่งชาติจะเป็นผู้วางระเบียบเกี่ยวการใช้จ่ายเงินกองทุนต่อไป 
   
การจัดตั้งกองทุนผู้สูงอายุ
                ให้จัดตั้งกองทุนขึ้นกองทุนหนึ่งในสำนักงานส่งเสริมสวัสดิภาพและพิทักษ์เด็ก  เยาวชน  ผู้ด้อยโอกาส  คนพิการ  และผู้สูงอายุ  เรียกว่า  “กองทุนผู้สูงอายุ”  เพื่อเป็นทุนใช้จ่ายเกี่ยวกับการคุ้มครอง  การส่งเสริม  และการสนับสนุนผู้สูงอายุตามพระราชบัญญัตินี้
 
ที่มาของเงินทุนของกองทุนผู้สูงอายุ

  กองทุนประกอบด้วย

(๑)  เงินทุนประเดิมที่รัฐบาลจัดสรรให้

(๒) เงินที่ได้รับจากงบประมาณรายจ่ายประจำปี

(๓) เงินหรือทรัพย์สินที่มีผู้บริจาคหรือมอบให้

(๔) เงินอุดหนุนจากต่างประเทศหรือองค์การระหว่างประเทศ

(๕)  เงินหรือทรัพย์สินที่ตกเป็นของกองทุนหรือที่กองทุนได้รับตามกฎหมายหรือโดยนิติกรรมอื่น 

(๖)  ดอกผลที่เกิดจากเงินหรือทรัพย์สินของกองทุน
  เงินและดอกผลไม่ต้องนำส่งกระทรวงการคลัง
                      เป็นรายได้แผ่นดิน
 
กรณีเงินบริจาคให้กองทุนผู้สูงอายุ

       ผู้บริจาคเงินหรือทรัพย์สินให้แก่กองทุน มีสิทธินำไปลดหย่อนในการคำนวณภาษีเงินได้  หรือได้รับการยกเว้นภาษีสำหรับทรัพย์สินที่บริจาคแล้วแต่กรณี  ทั้งนี้  ตามหลักเกณฑ์  วิธีการ  และเงื่อนไขที่กำหนดในประมวลรัษฎากร
        การบริหารกองทุนผู้สูงอายุ
       องค์ประกอบของคณะกรรมการ


        ให้มีคณะกรรมการบริหารกองทุนคณะหนึ่งประกอบด้วยปลัดกระทรวงการพัฒนาสังคมและความมั่นคงของมนุษย์เป็นประธานกรรมการ  ผู้อำนวยการสำนักงานส่งเสริมสวัสดิภาพและพิทักษ์เด็ก  เยาวชน  ผู้ด้อยโอกาส  คนพิการ  และผู้สูงอายุเป็นรองประธานกรรมการ  ผู้แทนกระทรวงสาธารณสุข  ผู้แทนสำนักงบประมาณ  ผู้แทนกรมบัญชีกลาง  และผู้ทรงคุณวุฒิ  ซึ่งคณะกรรมการแต่งตั้งจำนวนห้าคนในจำนวนนี้ต้องเป็นผู้แทนองค์กรของผู้สูงอายุจำนวนหนึ่งคน  ผู้แทนองค์กรเอกชนที่เกี่ยวข้องกับงานในด้านการคุ้มครอง  การส่งเสริม  และการสนับสนุนสถานภาพ  บทบาท  และกิจกรรมของผู้สูงอายุจำนวนหนึ่งคน  และผู้มีความรู้ความเชี่ยวชาญในการระดมทุนจำนวนหนึ่งคนเป็นกรรมการ  และให้ผู้อำนวยการสำนักส่งเสริมและพิทักษ์ผู้สูงอายุเป็นกรรมการและเลขานุการ
     

อำนาจหน้าที่ของคณะกรรมการบริหารกองทุน

 ให้คณะกรรมการบริหารกองทุนมีอำนาจหน้าที่  ดังต่อไปนี้

 (๑) บริหารกองทุน รวมทั้งดำเนินการเกี่ยวกับการจัดหาผลประโยชน์และการจัดการกองทุนให้เป็นไปตามระเบียบที่คณะกรรมการกำหนด

(๒) พิจารณาอนุมัติการจ่ายเงิน  เพื่อการคุ้มครอง  การส่งเสริม  และการสนับสนุนผู้สูงอายุตามระเบียบที่คณะกรรมการกำหนด

(๓) รายงานสถานะการเงินและการบริหารกองทุนต่อคณะกรรมการตามระเบียบที่คณะกรรมการกำหนด
๑๒. พระราชบัญญัติการฌาปนกิจสงเคราะห์ พ.ศ. ๒๕๔๕
              
เหตุผลในการประกาศใช้

โดยที่การดำเนินการสมาคมฌาปนกิจสงเคราะห์ ทางด้านการเงินตามที่พระราชบัญญัติการฌาปนกิจสงเคราะห์  พ.ศ. ๒๕๑๗  กำหนดไม่เหมาะสมกับสภาพเศรษฐกิจและสังคมปัจจุบัน  และวิธีการควบคุม  สมาคมฌาปนกิจสงเคราะห์ตามที่กำหนดไว้ในพระราชบัญญัติดังกล่าวยังไม่รัดกุมพอที่จะป้องกันการฉ้อโกง   และการแสวงหาผลประโยชน์จากกิจการฌาปนกิจสงเคราะห์ของกรรมการและเจ้าหน้าที่ของสมาคมได้  ทำให้สมาคมได้รับความเสียหาย  สมควรปรับปรุงพระราชบัญญัติการฌาปนกิจสงเคราะห์ พ.ศ. ๒๕๑๗  เพื่อให้การคุ้มครองและรักษาผลประโยชน์ของประชาชนที่เป็นสมาชิกสมาคมฌาปนกิจสงเคราะห์เป็นไปอย่างมีประสิทธิภาพและเพื่อให้เกิดความคล่องตัวในการบริหารของคณะกรรมการสมาคมฌาปนกิจสงเคราะห์จึงจำเป็นต้องตราพระราชบัญญัติการฌาปนกิจสงเคราะห์  พ.ศ.  ๒๕๔๕  นี้
               สาระสำคัญของพระราชบัญญัติการฌาปนกิจสงเคราะห์ พ.ศ.  ๒๕๔๕  สรุปได้ดังนี้

พระราชบัญญัติการฌาปนกิจสงเคราะห์  พ.ศ. ๒๕๔๕  ใช้บังคับเมื่อวันที่ ๒  สิงหาคม  ๒๕๔๕  (เมื่อพ้นกำหนดเก้าสิบวันแต่วันประกาศในราชกิจจานุเบกษา    ซึ่งได้ประกาศในราชกิจจานุเบกษาฉบับกฤษฎีกา  เล่ม ๑๑๙    ตอนที่ ๔๒ ก. ลงวันที่  ๓ พฤษภาคม  ๒๕๔๕)


การฌาปนกิจสงเคราะห์  หมายความว่า  กิจการที่บุคคลหลายคนตกลงเข้าร่วมกันเพื่อทำการสงเคราะห์ซึ่งกันและกันในการจัดการศพ  หรือจัดการศพและสงเคราะห์ครอบครัวของบุคคลใดบุคคลหนึ่งที่ตกลงเข้าร่วมกันนั้น  ซึ่งถึงแก่ความตายและมิได้ประสงค์จะหากำไรหรือรายได้เพื่อแบ่งปันกัน

แยกอำนาจหน้าที่ของนายทะเบียนและนายทะเบียนกลางออกจากกันโดยชัดเจน  โดยนายทะเบียนตามพระราชบัญญัตินี้หมายความว่านายทะเบียนสมาคมฯ  ประจำท้องที่กรุงเทพฯ หรือประจำท้องที่อื่น  ทั้งนี้ตามที่บัญญัติในพระราชบัญญัติ  ส่วนนายทะเบียนกลางจะมีอำนาจหน้าที่ตามที่บัญญัติในพระราชบัญญัติ   เท่านั้น เช่น  ประกาศตั้งสมาคมหรือเลิกสมาคมฯในราชกิจจานุเบกษา  กำหนดแบบทะเบียนสมาชิก  กำหนดแบบบัญชีรายได้-  รายจ่าย  บัญชีงบดุล  เป็นต้น

กำหนดให้ผู้อำนวยการสำนักงานกิจการสตรีและสถาบันครอบครัวเป็นนายทะเบียนกลาง  และมีอำนาจแต่งตั้งนายทะเบียนสมาคมฯ  ประจำท้องที่กรุงเทพมหานคร และนายทะเบียนสมาคม  ประจำท้องที่อื่น 

กำหนดให้รัฐมนตรีกระทรวงการพัฒนาสังคมและความมั่นคงของมนุษย์รักษาการตามพระราชบัญญัตินี้
 การจัดตั้งสมาคมฌาปนกิจสงเคราะห์
 ๑. สมาคมฌาปนกิจสงเคราะห์จัดตั้งขึ้นโดยมีผู้เริ่มก่อการจัดตั้งไม่น้อยกว่าเจ็ดคนต้องมีข้อวิธีบังคับและต้องจดทะเบียน เมื่อจดทะเบียนแล้วมีฐานะเป็นนิติบุคคล   โดยมีวัตถุประสงค์เฉพาะการฌาปนกิจสงเคราะห์เท่านั้น  และจะตั้งสาขาสมาคมฯ  ไม่ได้

๒. กำหนดขั้นตอนและหลักเกณฑ์วิธีการในการขอจดทะเบียนจัดตั้งสมาคมฯ และการแก้ไขหรือเพิ่มเติมข้อบังคับของสมาคมฯ  โดยให้อำนาจหน้าที่นายทะเบียนในการตรวจสอบคุณสมบัติของผู้เริ่มก่อนการจัดตั้งสมาคมฯ  ตรวจสอบข้อบังคับว่าขัดต่อวัตถุประสงค์  หรือขัดต่อกฎหมายหรือไม่  อีกทั้งสั่งการให้แก้ไขหรือไม่รับจดทะเบียนหากเห็นว่าไม่ถูกต้อง  ซึ่งผู้ขอจดทะเบียนมีสิทธิอุทธรณ์คำสั่งนั้นต่อปลัดกระทรวงการพัฒนาสังคมและความมั่นคงของมนุษย์ได้  ทั้งนี้ต้องทำเป็นหนังสือยื่นต่อนายทะเบียนภายใน  ๓๐  วัน  นับแต่วันที่ได้รับแจ้งคำสั่ง

ปลัดกระทรวง ฯ  ต้องวินิจฉัยอุทธรณ์ให้แล้วเสร็จภายในหกสิบวันนับแต่วันยื่นอุทธรณ์คำวินิจฉัย  ปลัดกระทรวงฯ  ให้เป็นที่สุด

๓. กำหนดหลักเกณฑ์และเงื่อนไขในการรับสมาชิกของสมาคมอีกทั้งได้กำหนดให้สมาชิ
ต้องมีคุณสมบัติตามทีประกาศกำหนดด้วย

๔. วัน  เวลา  เปิดทำการสำนักงานสมาคมเพิ่มจากเดิม  โดยต้องเปิดทำการไม่น้อยกว่าห้าวัน
ในหนึ่งสัปดาห์และวันหนึ่งต้องไม่น้อยกว่าสามชั่วโมง  ซึ่งเดิมสมาคมฯ  ต้องเปิดทำการไม่น้อยกว่าสามวันต่อหนึ่งสัปดาห์และวันหนึ่งต้องไม่น้อยกว่าหกชั่วโมง

๕.ในกรณีที่มีการจดทะเบียนจัดตั้งสมาคมฯ  แล้ว  นายทะเบียนต้องออกใบสำคัญแสดงการ
จดทะเบียนให้แก่ผู้เริ่มก่อการจัดตั้งสมาคมฯ  และหากใบสำคัญแสดงการจดทะเบียนสูญหาย  ถูกทำลาย  หรือชำรุดในสาระสำคัญ  ให้นายทะเบียนออกใบแทนใบสำคัญแสดงการจดทำเบียนตามหลักเกณฑ์  วิธีการ  และแบบที่รัฐมนตรีประกาศ  กำหนด
การดำเนินกิจการของสมาคมฯ

๑. กำหนดตำแหน่งต่าง ๆ ในสมาคมฯ  ซึ่งต้องมีคณะกรรมการประกอบด้วยกรรมการ  จำนวนไม่น้อยกว่า ๗  คน  โดยมีตำแหน่งนายกสมาคมหนึ่งคน  เลขานุการหนึ่งคน  เหรัญญิกหนึ่งคน  และตำแหน่งอื่นตามที่คณะกรรมการสมาคมฯ  จะกำหนด  ซึ่งกรรมการของสมาคมฯ  จะต้องมีคุณสมบัติตามระเบียบที่รัฐมนตรีกำหนด  อีกทั้งยังกำหนดให้กรรมการมีวาระอยู่ในตำแหน่งคราวละ  ๒ ปี  นับแต่วันที่นายทะเบียนรับจดทะเบียน  แต่จะดำรงตำแหน่งเกินสองวาระติดต่อกันไม่ได้  เว้นแต่ที่ประชุมใหญ่โดยมติสองในสามของผู้มาประชุมจะกำหนดเป็นอย่างอื่นตามที่คณะกรรมการสมาคมฯ  จะกำหนด  ซึ่งกรรมการของสมาคมฯ  จะต้องมีคุณสมบัติตามระเบียบที่รัฐมนตรีกำหนด  อีกทั้งยังกำหนดให้กรรมการมีวาระอยู่ในตำแหน่งคราว
ละ ๒  ปี  นับแต่วันที่นายทะเบียนรับจดทะเบียน  แต่จะดำรงตำแหน่งเกินสองวาระติดต่อกันไม่ได้  เว้นแต่ที่ประชุมใหญ่โดยมติสองในสามของผู้มารประชุมจะกำหนดเป็นอย่างอื่น

๒. ในกรณีที่มีการประชุมใหญ่ของสมาคมฯ  ได้กำหนดให้สมาคมฯ  ต้องส่งหนังสือนัดประชุมไปยังสมาชิกทุกคนซึ่งมีชื่อในทะเบียนสมาชิกก่อนวันนัดประชุมไม่น้อยกว่า ๗  วัน  โดยต้องระบุสถานที่  วัน  เวลา  ระเบียบวาระการประชุม  และรายละเอียดและเอกสารที่เกี่ยวข้องตามควรไปพร้อมกัน           

ส่วนองค์ประชุมในการประชุมใหญ่ต้องมีสมาชิกไม่น้อยกว่ากึ่งหนึ่งของจำนวนสมาชิกทั้งหมดหรือไม่น้อยกว่าหนึ่งร้อยคน และสมาชิกสามารถมอบฉันทะเป็นหนังสือให้ผู้อื่นซึ่งมิใช่สมาชิกมาประชุมและออกเสียงแทนได้  ผู้รับมอบฉันทะคนหนึ่งรับมอบฉันทะได้คนเดียว

๓. ในกรณีที่สมาคมฯ  จะมีมติเรื่องใดถ้ากรรมการหรือสมาชิกมีส่วนได้เสียในเรื่องนั้น  หรือจะขัดกับประโยชน์ได้เสียของสมาคม  กรรมการหรือสมาชิกจะออกเสียงลงคะแนนในเรื่องนั้นมิได้

๔. กำหนดอัตราเงินค่าสมัคร  เงินค่าบำรุง  และเงินสงเคราะห์ไว้ในกฎกระทรวงแทนการกำหนดในพระราชบัญญัติเพราะง่ายในการแก้ไขปรับปรุงให้เหมาะสมกับสภาพเศรษฐกิจและสังคม
๕. ในกรณีที่สมาคมฯ  หักเงินจากเงินสงเคราะห์ไว้เป็นค่าใช้จ่ายในการดำเนินกิจการของสมาคมฯได้กำหนดไว้ในกฎกระทรวง ทั้งได้ปรับเปลี่ยนอัตราการหักเงินสงเคราะห์ลดลงจากเดิม  ทั้งนี้เพื่อสมาชิกจะได้รับประโยชน์มากขึ้น
การควบคุมสมาคมฯ
                  ๑. ได้กำหนดให้นายทะเบียนกลางมีอำนาจในการกำหนดแบบทะเบียนสมาชิก  อีกทั้งเพิ่มเติมความถี่ในการรายงานจำนวนสมาชิกที่เปลี่ยนแปลงใน 3 เดือน  ต่อครั้ง  แก่นายทะเบียน  กำหนดให้มีสมุดชำระเงินประจำตัวสมาชิก  บัญชีชำระเงินประจำตัวสมาชิก  บัญชีแสดงฐานะการเงิน  หลักฐานการรับจ่ายเงินและสมาคมฯ  ต้องรายงานจำนวนเงินที่อยู่ในมือและในธนาคาร  ตามหลักเกณฑ์และวิธีการที่รัฐมนตรีกำหนด

๒. กำหนดให้นายทะเบียนกลางกำหนดแบบบัญชีรายได้ – รายจ่าย  บัญชีงบดุลให้สมาคมฯ  ปฏิบัติโดยให้เสนอต่อที่ประชมใหญ่เพื่ออนุมัติภายใน ๑๒๐ วัน  นับแต่วันสิ้นปีปฏิทินและสมาคมฯ  ต้องส่งสำเนางบดุลนั้นต่อนายทะเบียนตามประกาศที่รัฐมนตรีกำหนด

๓. ได้บัญญัติให้อำนาจหน้าที่นายทะเบียนในการร้องทุกข์หรือฟ้องคดีได้  ถ้าสมาคมฯ ได้ดำเนินการ  ในกรณีที่กรรมการหรือเจ้าหน้าที่ของสมาคมฯ  กระทำการใดอันก่อให้เกิดความเสียหายแก่สมาคมฯ  ทั้งนี้ให้พนักงานอัยการรับว่าต่างให้โดยสมาคมฯ  ออกค่าใช้จ่าย

๔. ให้อำนาจนายทะเบียนออกคำสั่งเป็นหนังสือให้คณะกรรมการหรือกรรมการระงับการปฏิบัติที่เกิดข้อบกพร่อง  หรือเสียผลประโยชน์  หรือให้แก้ไขข้อบกพร่อง  หรือให้หยุดปฏิบัติหน้าที่เป็นการชั่วคราว  เพื่อแก้ไขข้อบกพร้อง  หรือให้หยุดปฏิบัติหน้าที่เป็นการชั่วคราว  เพื่อแก้ไขข้อบกพร่อง  หรือให้พ้นจากตำแหน่งทั้งคณะ  หรือพ้นจากตำแหน่งกรรมการ  ในกรณีที่คณะกรรมการหรือกรรมการกระทำการ
หรืองดเว้นกระทำการในการปฏิบัติหน้าที่  จนทำให้เสื่อมเสียผลประโยชน์ของสมาคมฯ  หรือสมาชิก  หรือทำให้ข้อบกพร่องเกี่ยวกับการเงินหรือบัญชี

๕. ให้อำนาจนายทะเบียน แต่งตั้งคณะกรรมการชั่วคราวแทนคณะกรรมการที่นายทะเบียนสั่งให้พ้นจากตำแหน่ง  เพื่อจัดประชุมใหญ่เลือกตั้งคณะกรรมการให้เสร็จภายใน ๔๕ วันนับแต่วันที่ได้รับแต่งตั้ง
การฌาปนกิจสงเคราะห์ของส่วนราชการ  หน่วยงานของรัฐรัฐวิสาหกิจและองค์การวิชาชีพซึ่งเป็นนิติบุคคลที่อยู่ภายใต้การกำกับของรัฐ
  ๑. ได้กำหนดให้องค์กรวิชาชีพซึ่งเป็นนิติบุคคลที่อยู่ภายใต้การกำกับของรัฐสามารถดำเนินกิจการฌาปนกิจสงเคราะห์ได้เช่นเดียวกับส่วนราชการ  หน่วยงานของรัฐ  รัฐวิสาหกิจ  เพื่อให้ครอบคลุมถึงหน่วยงานที่เป็นองค์กรวิชาชีพ  ทำให้สามารถขึ้นทะเบียนเป็นการฌาปนกิจสงเคราะห์ได้กว้างขวางยิ่งขึ้น
             
๒. กำหนดให้กระทรวงการพัฒนาสังคมและความมั่นคงของมนุษย์  กำหนดระเบียบมากขึ้นทะเบียนการดำเนินกิจการ  การควบคุม  และการเลิกกิจการการฌาปนกิจสงเคราะห์ของส่วนราชการ  หน่วยงานของรัฐ   รัฐวิสาหกิจและองค์กรวิชาชีพซึ่งเป็นนิติบุคคลที่อยู่ภายใต้การกำกับของรัฐ  และเมื่อได้ขึ้นทะเบียนแล้ว  งานดังกล่าวเป็นงานอยู่ในอำนาจหน้าที่ของส่วนราชการ  หน่วยงานของรัฐ  รัฐวิสาหกิจ  และองค์การวิชาชีพซึ่งเป็นนิติบุคคล  ที่อยู่ภายใต้การกำกับของรัฐ  นั้น
การเลิกสมาคมฯ
           
๑.  สมาคมฯย่อมเลิกด้วยเหตุใดเหตุหนึ่ง  คือ  ที่ประชุมใหญ่ลงมติให้เลิก  นายทะเบียนสั่งให้เลิก  หรือศาลสั่งให้เลิก  และเมื่อเลิกแล้ว  ให้นายทะเบียนกลางประกาศเลิกในราชกิจจานุเบิกษา
             
๒. กำหนดให้กรรมการจำนวนไม่น้อยกว่ากึ่งหนึ่ง มีสิทธิยื่นอุทธรณ์เป็นหนังสือภายใน ๓๐  วัน  นับแต่วันรับคำสั่ง  ในกรณีที่นายทะเบียนสั่งเลิกสมาคมฯ  และให้ปลัดกระทรวงวินิจฉัยให้แล้วเสร็จภายใน ๖๐  วัน  นับแต่วันยื่นอุทธรณ์  คำวินิจฉัยของปลัดกระทรวงให้เป็นที่สุด
การชำระบัญชี

๑. เพิ่มเติมหลักเกณฑ์วิธีการในการชำระบัญชีสมาคม ฯ   ในกรณีเลิกสมาคมฯ  นอกจากจะ
นำความในประมวลกฎหมายแพ่งและพาณิชย์ว่าด้วยการชำระบัญชีห้างหุ้นส่วนจดทะเบียน  ห้างหุ้นส่วนจำกัดและบริษัทจำกัดมาใช้บังคับแล้ว  ยังได้บัญญัติหลักเกณฑ์วิธีการชำระบัญชีเพิ่มเติมอีกต่างหากเช่นในการตั้งผู้ชำระบัญชีให้มาจากที่ประชุมใหญ่ของสมาคมฯ  หรือหากสมาคมฯ  ไม่สามารถทำได้  ก็ให้อำนาจนายทะเบียนตั้งผู้ชำระบัญชี  เข้าชำระบัญชีสมาคมฯ  นั้นได้  นอกจากนั้นยังต้องมีการประกาศเลิกสมาคมฯ  ในหนังสือพิมพ์แห่งท้องที่  หรือโฆษณาทางวิทยุประจำท้องที่และแจ้งให้เจ้าหนี้ทราบเพื่อยื่นคำทวงหนี้แก่ผู้ชำระบัญชี

๒.ได้กำหนดหลักเกณฑ์การตรวจสอบงบดุลของผู้ชำระบัญชีโดยให้ผู้สอบบัญชีตรวจรับรอง  
และกำหนดหลักเกณฑ์ในกรณีมีทรัพย์สินสมาคมฯ  เหลืออยู่จากการชำระบัญชี  ให้โอนทรัพย์สินนั้นแก่สมาคมฯ  หรือนิติบุคคลที่มีวัตถุประสงค์เกี่ยวกับการกุศล  สาธารณะ  ตามที่ระบุในข้อบังคับ  หรือตามที่มติที่ประชุมใหญ่  หากมิได้ระบุหรือที่ประชุมมิได้มีมติ  ให้ทรัพย์สินนั้นตกเป็นของแผ่นดิน
 บทกำหนดโทษ

เพิ่มเติมบทกำหนดโทษให้สูงขึ้นทั้งโทษจำคุกและโทษปรับ  เช่นจำคุกไม่เกิน ๓ ปี   หรือปรับไม่เกิน  ๖๐,๐๐๐ บาท  สำหรับผู้ที่ดำเนินกิจการฌาปนกิจสงเคราะห์ โดยมิได้จดทะเบียนเป็นสมาคม ฯ เป็นต้น
บทเฉพาะกาล

๑. กำหนดบทบัญญัติรองรับแก่การฌาปนกิจสงเคราะห์ของรัฐวิสาหกิจใดที่แปรรูป  โดยต้องเปลี่ยนทุนเป็นหุ้น  และจัดตั้งเป็นบริษัทก็ให้ดำเนินกิจการในรูปของสมาคมฯ  โดยให้จดทะเบียนและโอนบรรดาสิทธิ์  หน้าที่  และความรับผิดชอบของรัฐวิสาหกิจ  นั้น  แต่ต้องไม่เกิน ๖๐  วัน  นับแต่จดทะเบียนเป็นบริษัท   ถ้าหากไม่ดำเนินการดังกล่าวภายในกำหนด  ให้ถือว่าเป็นการเลิกการฌาปนกิจสงเคราะห์ของรัฐวิสาหกิจ  นั้น


๒. กำหนดอัตราค่าธรรมเนียมต่าง ๆ ในการที่สมาคมฯ  จะกระทำต่อรัฐเพิ่มขึ้นในอัตรา ๕  
เท่าของอัตราค่าธรรมเนียมเดิม
13. พระราชบัญญัติจัดที่ดินเพื่อการครองชีพ พ.ศ.  ๒๕๑๑ 


เหตุผลในการประกาศใช้พระราชบัญญัตินี้ คือปรับปรุงพระราชบัญญัติจัดที่ดินเพื่อการครองชีพและต้องการนำบทบัญญัติที่ใช้ร่วมกันได้ในรูปสหกรณ์ต่างๆมารวมกัน
              
สาระสำคัญของพระราชบัญญัติจัดที่ดินเพื่อการครองชีพ พ.ศ.  ๒๕๑๑  ให้อำนาจอธิบดีกรมพัฒนาสังคมและสวัสดิการในการดำเนินงานจัดตั้งนิคมสร้างตนเองและให้อธิบดีกรมส่งเสริมสหกรณ์ในการดำเนินการจัดตั้งนิคมสหกรณ์

           
การจัดตั้งนิคมสร้างตนเองเป็นอำนาจของรัฐบาลที่จะจัดที่ดินของรัฐโดยตราเป็นพระราชกฤษฎีกากำหนดแนวเขตที่ดินเป็นนิคมสร้างตนเองจัดให้ประชาชนได้มีที่ตั้งเคหสถานและประกอบอาชีพการเกษตรเป็นหลักแหล่งในที่ดินตามระเบียบที่ทางราชการกำหนดตามกำลังแห่งครอบครัวของสมาชิกนิคมนั้น  ไม่เกินครอบครัวละ ๕๐ ไร่  ประชาชนที่จะมีสิทธิได้รับการจัดที่ดินในนิคมสร้างตนเองนั้น จะต้องมีคุณสมบัติตามที่กฎหมายกำหนด และผ่านการคัดเลือกของคณะกรรมการซึ่งแต่งตั้งโดยรัฐมนตรีว่าการกระทรวงการพัฒนาสังคมและความมั่นคงของมนุษย์เมื่อคณะกรรมการดังกล่าวพิจารณาคัดเลือกผู้ใดเข้าเป็นสมาชิกนิคมแล้วให้ผู้ปกครองนิคมแสดงเขตที่ดินที่จัดแบ่งให้แก่ผู้นั้นให้อธิบดีกรมพัฒนาสังคมและสวัสดิการหรือผู้ซึ่ง
ได้รับมอบหมายจากอธิบดีออกหนังสืออนุญาตให้เข้าทำประโยชน์ในที่ดินสมาชิกนิคมผู้นั้นต้องจัดทำที่ดินให้เกิดประโยชน์ให้แล้วเสร็จภายใน ๕  ปี  และต้องปฏิบัติหน้าที่ตามที่กฎหมายกำหนด  ทั้งได้ชำระเงินช่วยทุนรัฐบาลตามที่อธิบดีกำหนด(ไม่เกินไร่ละ ๒๐๐ บาท)  และชำระหนี้เกี่ยวกับกิจการของนิคมให้แก่ทางราชการเรียบร้อยแล้ว ก็ให้ออกหนังสือแสดงการทำประโยชน์หรือ น.ค. ๓ ให้แก่ผู้นั้น ซึ่งผู้ได้รับ น.ค. ๓  สามารถนำ น.ค.  ๓  ไปขอออกโฉนดที่ดินหรือหนังสือรับรองการทำประโยชน์ในที่ดิน( น.ส. ๓) ตามประมวลกฎหมายที่ดิน    และมีเงื่อนไขว่า  ภายใน  ๕  ปีนับแต่วันที่ได้รับโฉนดที่ดิน หรือ น.ส. ๓  ผู้ได้มาซึ่งกรรมสิทธิ์ในที่ดินจะโอนที่ดินนั้นไปยังผู้อื่นไม่ได้    นอกจากการตกทอดโดยทางมรดกหรือโอนไปยังสหกรณ์ที่ตนเป็นสมาชิกอยู่     เมื่อนิคมแห่งใดบรรลุผลตามความมุ่งหมายแล้ว   สภาพของนิคมสร้างตนเองเป็นอันสิ้นสุด     ซึ่งในการนี้ให้รัฐมนตรีว่าการกระทรวงการพัฒนาสังคมและความมั่นคงของมนุษย์ประกาศวันสิ้นสภาพของนิคมในราชกิจจานุเบกษาด้วย

พระราชบัญญัติจัดที่ดินเพื่อการครองชีพ  พ.ศ. ๒๕๑๑  ให้อำนาจอธิบดีปฏิบัติการเกี่ยวกับที่ดินภายในเขตนิคมเกี่ยวกับไม้  แร่  หรือทรัพยากรธรรมชาติอื่น  เพื่อให้ได้มาซึ่งผลประโยชน์เป็นเงินหรือทรัพย์สินอย่างอื่นสำหรับบำรุงส่งเสริมกิจกรรมและการจัดทำสิ่งก่อสร้างอันเป็นประโยชน์แก่ส่วนรวมของนิคมได้โดยปฏิบัติการตามกฎหมายว่าด้วยการนั้น  กรณีฝ่าฝืนบุกรุกที่ดินในเขตนิคมต้องระวางโทษจำคุกไม่เกินหนึ่งเดือนหรือปรับไม่เกินหนึ่งพันบาท หรือทั้งจำทั้งปรับ  หากขาดจากเป็นสมาชิกนิคมหรือหมดสิทธิในที่ดินที่ได้รับอนุญาตแล้วไม่ยอมออกจากที่ดินภายใน  ๓๐ วันนับแต่วันที่ได้รับคำสั่งก็มีอัตราโทษเช่นเดียวกัน
๑๔. พระราชบัญญัติการเคหะแห่งชาติ พ.ศ. ๒๕๓๗
               
 เหตุผลในการประกาศใช้พระราชบัญญัตินี้   เพื่อให้เกิดความคล่องตัวในการปฏิบัติงานและเพิ่มบทบัญญัติให้การเคหะแห่งชาติสามารถเวนคืนอสังหาริมทรัพย์เพื่อเป็นทางสาธารณะได้  รวมทั้งขยายวงเงินในการกู้ยืมที่จะต้องได้รับความเห็นชอบจากคณะรัฐมนตรี    และแก้ไขวาระการดำรงตำแหน่งของคณะกรรมการในคณะกรรมการเคหะแห่งชาติให้สอดคล้องกับกฎหมายว่าด้วยคุณสมบัติมาตรฐานสำหรับกรรมการและพนักงานรัฐวิสาหกิจ
      
สาระสำคัญของพระราชบัญญัติการเคหะแห่งชาติ พ.ศ. ๒๕๓๗  สรุปได้ดังนี้
      

ให้จัดตั้งการเคหะขึ้น เรียกว่า “การเคหะแห่งชาติ”เรียกโดยย่อว่า  “กคช” และให้เป็นนิติบุคคลมี       
วัตถุประสงค์

                (๑) จัดให้มีเคหะเพื่อให้ประชาชนได้มีที่อยู่อาศัย

                (๒)ให้ความช่วยเหลือทางการเงินแก่ประชาชนผู้ประสงค์จะมีเคหะของตนเองบุคคลผู้ประสงค์จะร่วมดําเนินกิจการกับ กคช. ในการจัดให้มีเคหะขึ้นเพื่อให้ประชาชนเช่า   เช่าซื้อ  หรือซื้อ
               (๓) ประกอบธุรกิจเกี่ยวกับการก่อสร้างอาคารหรือจัดหาที่ดิน

               (๔) ปรับปรุง รื้อ หรือย้ายแหล่งเสื่อมโทรมเพื่อให้มีสภาพการอยู่อาศัย   สิ่งแวดล้อม เศรษฐกิจ และสังคมดีขึ้น

               (๕) ประกอบกิจการอื่นที่สนับสนุนหรือเกี่ยวเนื่องกับวัตถุประสงค์ดังกล่าวข้างต้น

อำนาจหน้าที่   ให้ กคช. มีอํานาจกระทํากิจการต่าง ๆ ภายในขอบแห่งวัตถุประสงค์ และรวมถึง
               (๑) สร้าง ซื้อ จัดหา จําหน่าย เช่า ให้เช่า ให้เช่าซื้อ ยืม ให้ยืม รับจํานอง ว่าจ้าง รับจ้าง แลกเปลี่ยน โอน รับโอน ถือกรรมสิทธิ์ มีสิทธิครอบครองหรือมีทรัพย์สิทธิอื่นหรือดําเนินการใด ๆ เกี่ยวกับทรัพย์สิน

               (๒)ให้กู้ยืมเงินหรือจัดหาแหล่งเงินกู้หรือค้ำประกันเงินกู้ให้แก่ประชาชนผู้ประสงค์จะมีเคหะเป็นของตนเอง

      
  (๓)ให้กู้ยืมเงินหรือจัดหาแหล่งเงินกู้หรือค้ำประกันเงินกู้ให้แก่บุคคลผู้ประสงค์จะร่วมดําเนินกิจการกับ กคช. ในการจัดให้มีเคหะเพื่อให้ประชาชน เช่า เช่าซื้อ หรือซื้อตามข้อบังคับที่คณะกรรมการกําหนดด้วยความเห็นชอบของคณะรัฐมนตรี

               (๔) จัดหาที่ดินและวัสดุก่อสร้างสําหรับการก่อสร้างเคหะ

               (๕) จัดให้มีหรือพัฒนาสาธารณูปโภคหรือบริการอื่นที่จําเป็นเพื่อให้สภาพการอยู่อาศัยดีขึ้น

               (๖) กู้ยืมเงินในประเทศหรือต่างประเทศ หรือจากองค์การระหว่างประเทศ

               (๗) ออกพันธบัตรหรือตราสารอื่นใดเพื่อการลงทุน
               (๘) เข้าร่วมดําเนินกิจการกับบุคคลอื่น หรือถือหุ้นในบริษัทจํากัดหรือบริษัทมหาชนจํากัด เพื่อประโยชน์ของกิจการ กคช.

การบริหารงาน  
 ให้มีคณะกรรมการคณะหนึ่ง เรียกว่า “คณะกรรมการการเคหะแห่งชาติ” ประกอบด้วยประธานกรรมการ และกรรมการอื่นอีกไม่น้อยกว่าห้าคน แต่ไม่เกินเก้าคน ในจํานวนนี้ให้มีผู้แทนกระทรวงการพัฒนาสังคมและความมั่นคงของมนุษย์หนึ่งคนและผู้แทนกระทรวงการคลังหนึ่งคน และให้ผู้ว่าการเป็นกรรมการโดยตําแหน่ง ให้คณะรัฐมนตรีเป็นผู้แต่งตั้งประธานกรรมการและกรรมการ  และให้มีอำนาจหน้าที่ในการวางนโยบายและควบคุมดูแลโดยทั่วไป ซึ่งกิจการของ กคช. อํานาจหน้าที่เช่นว่านี้ให้รวมถึงการออกข้อบังคับต่างๆเกี่ยวกับการบริหารงานและการดำเนินกิจการของ กคช. ด้วย
อำนาจรัฐมนตรี ในการกำกับดูแล
            
ให้รัฐมนตรีว่าการกระทรวงการพัฒนาสังคมและความมั่นคงของมนุษย์ มีอํานาจหน้าที่กํากับโดยทั่วไปซึ่งกิจการของ กคช. เพื่อการนี้อาจสั่งให้ กคช. ชี้แจงข้อเท็จจริง แสดงความคิดเห็น หรือทํารายงาน หรือยับยั้งการกระทําที่ขัดต่อนโยบายของรัฐบาลหรือมติของคณะรัฐมนตรี ตลอดจนมีอํานาจที่จะสั่งให้ปฏิบัติตามนโยบายของรัฐบาลหรือมติของคณะรัฐมนตรี และสั่งสอบสวนข้อเท็จจริงที่เกี่ยวกับการดําเนิน
กิจการและในกรณีที่ กคช. จะต้องเสนอเรื่องไปยังคณะรัฐมนตรี ให้คณะกรรมการนําเรื่องเสนอรัฐมนตรีเพื่อเสนอต่อไปยังคณะรัฐมนตรี  ซึ่งในการดําเนินกิจการของ กคช. ให้คํานึงถึงประโยชน์ของรัฐและประชาชน เช่น  การเวนคืนอสังหาริมทรัพย์  กู้ยืมเงินเกินครั้งละห้าสิบล้านบาท  ออกพันธบัตรหรือตราสารอื่นใดเพื่อการลงทุน
๑๕. พระราชกฤษฎีกาจัดตั้งสถาบันพัฒนาองค์กรชุมชน  (องค์การมหาชน)  พ.ศ.  ๒๕๔๓
      
เหตุผลในการประกาศใช้พระราชกฤษฎีกาฉบับนี้    เพื่อสนับสนุนและให้การช่วยเหลือแก่องค์กรชุมชนและเครือข่ายองค์กรชุมชนเกี่ยวกับการประกอบอาชีพ การพัฒนาอาชีพ  การเพิ่มรายได้  การพัฒนาที่อยู่อาศัยและสิ่งแวดล้อม  และการพัฒนาชีวิตความเป็นอยู่ของสมาชิกในชุมชนทั้งในเมืองและชนบท  และเพื่อให้มีการสนับสนุนและให้ความช่วยเหลือทางการเงินแก่องค์กรชุมชนและเครือข่ายองค์กรชุมชนให้มีความเข้มแข็งยิ่งขึ้น  อันจะเป็นพื้นฐานสำคัญที่จะช่วยให้เศรษฐกิจและสังคมไทยเติบโตอย่างมีคุณภาพ  และมีการกระจายความเจริญทางเศรษฐกิจและสังคมอย่างทั่วถึงและยั่งยืน
 สาระสำคัญของพระราชกฤษฎีกาจัดตั้งสถาบันพัฒนาองค์กรชุมชน (องค์การมหาชน) พ.ศ.  ๒๕๔๓  สรุปได้ดังนี้ 

         
 ให้จัดตั้งองค์การมหาชนขึ้น เรียกว่า "สถาบันพัฒนาองค์กรชุมชน(องค์การมหาชน)" เรียกโดยย่อว่า "พอช." และให้ใช้ชื่อเป็นภาษาอังกฤษว่า "Community Organizations Development Institute (Public Organization)" เรียกโดยย่อวา "CODI"   และให้สถาบันมีวัตถุประสงค์   คือ
      
 (๑) สนับสนุนและให้การช่วยเหลือแก่องค์กรชุมชนและเครือข่ายองค์กรชุมชนเกี่ยวกับการประกอบอาชีพ การพัฒนาอาชีพ การเพิ่มรายได้ การพัฒนาที่อยู่อาศัยและสิ่งแวดล้อม และการพัฒนาชีวิตความเป็นอยู่ของสมาชิกในชุมชนทั้งในเมืองและชนบทโดยยึดหลักการพัฒนาแบบองค์รวมหรือบูรณาการและหลักการพัฒนาที่สมาชิกชุมชนมีส่วนร่วมเป็นแนวทางสําคัญ ทั้งนี้เพื่อเสริมสร้างความเข้มแข็งของชุมชนและประชาสังคม
    
(๒) สนับสนุนและให้การช่วยเหลือทางการเงินแก่องค์กรชุมชนและเครือข่าย องค์กรชุมชน

    
(๓) สนับสนุนและให้การช่วยเหลือเพื่อการพัฒนาองค์กรชุมชนและเครือข่ายองค์การชุมชน 

ตลอดจนประสานงานการสนับสนุนและให้การช่วยเหลือดังกล่าวจากหน่วยงานต่างๆ ทั้งภาครัฐและภาคเอกชน

    
(๔) ส่งเสริมและสนับสนุนและสร้างความร่วมมือขององค์กรชุมชนและเครือข่าย องค์กรชุมชนทั้งในระดับท้องถิ่น ระดับจังหวัด และระดับประเทศ

อำนาจหน้าที่
      
 กำหนดให้สถาบันมีอํานาจและหน้าที่ดังต่อไปนี้
    
(๑) ประสานงานการพัฒนาองค์กรชุมชนของหน่วยงานต่าง ๆ ให้เข้าถึงชุมชน ตามความต้องการของชุมชนอย่างแท้จริง

    
(๒) ศึกษาและวิจัยเกี่ยวกับองค์กรชุมชนและการพัฒนาองค์กรชุมชน

    
(๓) ส่งเสริมและแนะนําให้องค์กรชุมชนและเครือข่ายองค์กรชุมชนมีบทบาทที่เหมาะสมในการพัฒนาชีวิตความเป็นอยู่ของชุมชนให้ดีขึ้น รวมถึงการพัฒนากิจกรรมในเชิงธุรกิจ

    
(๔)  รับรองสถานภาพการเป็นองค์กรชุมชนและเครือข่ายองค์กรชุมชนเพื่อให้ได้รับประโยชน์จากกิจการที่อยู่ในอํานาจของสถาบัน

    
(๕) ให้สินเชื่อแก่องค์กรชุมชนและเครือข่ายองค์กรชุมชน

    
(๖) ให้บริการฝึกอบรม สัมมนา หรือการเรียนรู้ในรูปแบบอื่น ๆ แก่องค์กรชุมชนและเครือข่าย

    
(๗) จัดหาเงินทุนเพื่อใช้ในการดําเนินงานของสถาบัน

    
(๘)  ร่วมลงทุนกับองค์กรชุมชน เครือข่ายองค์กรชุมชน สถาบันการเงินและองค์กรหรือนิติบุคคล โดยการร่วมลงทุนรวมกันทั้งหมดไม่เกินร้อยละสามสิบของเงินกองทุนของสถาบันและการร่วมลงทุนกับองค์กรชุมชน เครือข่าย สถาบันการเงิน และองค์กรหรือนิติบุคคลรายหนึ่งรายใดต้องไม่เกินร้อยละห้าของเงินกองทุนของสถาบัน เว้นแต่จะได.รับความเห็นชอบจากรัฐมนตรี

    
(๙) จัดให้ได้มา จําหน่ายไป ทํานิติกรรม หรือดําเนินการอื่นใดเกี่ยวกับบรรดาสิทธิในทรัพย์สินทั้งในและนอกราชอาณาจักร

    
(๑๐) กู้หรือยืมเงินภายในและภายนอกราชอาณาจักร
   
(๑๑) ออกพันธบัตรหรือตราสารอื่นใดเพื่อการลงทุน

     
(๑๒) ตั้งตัวแทนหรือนายหน้า มอบหมายหรือว่าจ้างให้บุคคลอื่นประกอบกิจการต่าง ๆ เพื่อให้บรรลุตามวัตถุประสงค์ของสถาบัน

    
(๑๓) รับเป็นตัวแทนหรือนายหน้า รับมอบหมายหรือรับจ้างบุคคลอื่นเพื่อประกอบกิจการต่าง ๆ ภายในขอบวัตถุประสงค์ของสถาบัน

    
(๑๔) กระทําการอื่นใดเพื่อให้บรรลุวัตถุประสงค์ของสถาบัน การเข้าร่วมลงทุนในกิจการตาม (๘) การกู้ยืมเงินตาม (๑๐) และการออกพันธบัตร หรือตราสารอื่นใดเพื่อการลงทุนตาม (๑๑) ให้เป็นไปตามหลักเกณฑ์ที่คณะรัฐมนตรีกําหนด

การบริหารงาน
      
กำหนดให้มีการบริหารงานในรูปคณะกรรมการ เรียกว่า คณะกรรมการสถาบันพัฒนาองค์กรชุมชน ให้มีอำนาจหน้าที่ตามมาตรา ๒๐ ในการกํากับดูแลการดําเนินงานของสถาบัน กําหนดนโยบายการบริหารงาน และให้ความเห็นชอบแผนการดําเนินงานของสถาบัน อนุมัติแผนการลงทุนและแผนการเงินของสถาบัน  ควบคุมดูแลการดําเนินงานและการบริหารงานทั่วไป ตลอดจนออกระเบียบ ข้อบังคับ ประกาศ หรือข้อกําหนดเกี่ยวกับสถาบันในเรื่องต่างๆ
อำนาจของรัฐมนตรี 

       
ให้รัฐมนตรีว่าการกระทรวงการพัฒนาสังคมและความมั่นคงของมนุษย์มีอํานาจหน้าที่กํากับดูแลการดําเนินกิจการของสถาบัน   ให้เป็นไปตามกฎหมายและให้สอดคล้องกับวัตถุประสงค์ของการจัดตั้งสถาบันฯ นโยบายของรัฐบาล และมติคณะรัฐมนตรีที่เกี่ยวกับสถาบันฯ เพื่อการนี้ให้รัฐมนตรีมีอํานาจสั่งให้สถาบันชี้แจงแสดง ความคิดเห็น ทํารายงาน หรือยับยั้งการกระทําของสถาบันที่ขัดต่อวัตถุประสงค์ของการจัดตั้ง สถาบัน นโยบายของรัฐบาล หรือมติของคณะรัฐมนตรีที่เกี่ยวกับสถาบันตลอดจนสั่งสอบสวนข้อเท็จจริงเกี่ยวกับการดําเนินงานของสถาบันได้(มาตรา ๔๐)

สรุป  กฎหมายในความรับผิดชอบตามภารกิจของกระทรวงการพัฒนาสังคมและความมั่นคงของมนุษย์  มีจำนวน  ๑๕  ฉบับ  แยกเป็นกลุ่มกฎหมายเกี่ยวกับการคุ้มครองเด็ก,  การพัฒนาเยาวชน,  สตรี,  การฟื้นฟูสมรรถภาพคนพิการ,  ผู้สูงอายุ,  การจัดสวัสดิการสังคม,  การคุ้มครองทางสังคม  การพัฒนาอาศัยชุมชนและพัฒนาสังคม  การนำหนักการเหตุผลตามเจตนารมณ์ของกฎหมายแต่ละฉบับชี้แจงแนะนำให้คำปรึกษาแก่ผู้ใช้กฎหมายเหล่านั้นเป็นสิ่งสำคัญที่จะก่อให้เกิดประโยชน์แก่ส่วนราชการและหน่วยงานในสังกัด  รวมทั้งผู้ใช้บริการแต่และประเภทตามกฎหมายนั้น ๆ

การให้คำปรึกษาและคุ้มครองสิทธิตามกฎหมายในภารกิจของกระทรวงการพัฒนาสังคมและความมั่นคงของมนุษย์ 
โดย นายประกิต  สนธิรัตน ผู้อำนวยการกองนิติการ
การให้คำปรึกษาและคุ้มครองสิทธิตามกฎหมายในภารกิจของกระทรวงการพัฒนาสังคมและความมั่นคงของมนุษย์ 
โดย นายประกิต  สนธิรัตน ผู้อำนวยการกองนิติการ

